Eb li xicß nequeßiloc reheb teßxsut rix li tenamit. Xban li chßaßajquilal li yôkeb chixcßulbal tâcuânk nimla cueßej. Xban xtzßocajiqueb laj Israel teßxtiu xtibeleb li ralal xcßajol ut teßxtiu ribeb chi ribileb rib,” chaßakat.\nEb li yucuaßbej teßxtiu li ralal xcßajoleb. Ut eb li alal cßajolbej teßxtiu lix yucuaßeb. Lâin tinrakok âtin saß êbên. Tinjeqßui ruheb saß jalan tenamit li joß qßuial teßcanâk. Chanchan cutbileb saß ikß tinbânu reheb.\nTextzßocâk toj retal têtiu xtibeleb lê ralal êcßajol.\n ¿Cßaßru xacßul? chan li rey. Li ixk quixye re: —At rey, li ixk aßin quixye cue, “Kacamsihak lâ cßulaßal re takatiu. Ut cuulaj takacamsi lin cßulaßal lâin” chan cue. Takachik lin cßulaßal ut takatiu. Anakcuan lâin xinye re nak takacamsi li re aßan joß xye cue. Abanan li ixk incßaß naraj xqßuebal. Xmuk ban chiku, chan.\nUsta queßxra lix cocßaleb, cuanqueb li naßbej queßxchik lix cocßal re teßxtzaca saß eb li cutan nak queßsacheß ruheb li cuanqueb Jerusalén.\nAt Kâcuaß, qßue retal. ¿Ma cuan ta biß anihak xabânu re joß yôcat chixbânunquil ke lâo? ¿Ma tento ta biß nak eb li naßbej teßxtiu xtibeleb lix cocßal li nequeßxra? ¿Ma tento ta biß nak teßcamsîk saß li templo eb laj tij ut eb li profeta?\n Xban li raylal li têcßul saß rukßeb li xicß nequeßiloc êre nak yôkeb chixsutinquil lê tenamit, textzßocâk toj retal têtiu xtibeleb lê ralal êcßajol li xqßue êre li Kâcuaß lê Dios. Chi moco li cuînk li kßaxal tûlan ut kßun xchßôl li cuan saß êyânk târil xtokßobâl ruheb li ras rîtzßin, chi moco li rixakil li raro xban, chi moco lix cocßal. Incßaß tixsi reheb caßchßinak xtibel lix cocßal li yôk chixtzacanquil. Caßaj cuiß aßan tâtißok re xban li raylal li yôk chixcßulbal saß rukßeb li xicß nequeßiloc êre nak yôkeb chi numtâc saß xbêneb lê tenamit. Ut li ixakilbej li kßaxal kßun xchßôl ut mâ jun sut quixyal bêc chi mâcßaß xxâb, xicß chic târil lix bêlom joß eb ajcuiß lix cocßal, li rarôqueb raj xban, ut incßaß chic tixqßue xtzacaêmkeb. Xban tzßocajic tixmuk lix cßulaßal li tojeß xyoßla re tixtzaca xjunes chi mukmu xban nak mâcßaßak re teßxtzaca nak eb li xicß nequeßiloc reheb yôkeb chi numtâc saß xbêneb lê tenamit.\n Ut quixye ajcuiß li Dios: —Kayoßobtesihak li cuînk joß li kilobâl lâo. Ut aßan tâcuânk xcuanquil saß xbêneb chixjunileb li xul li cuanqueb saß ruchichßochß, joß li car saß li palau ut li xul li nequeßrupupic chiru choxa. Ut tâcuânk xcuanquil saß xbêneb li quetômk ut li xul li cuanqueb saß pim, joß ajcuiß saß xbên chixjunileb li xul li nequeßxjucuqui rib saß chßochß, chan li Dios. Ut li Dios quixyoßobtesi li cuînk ut li ixk joß li rilobâl aßan. Cuînk ut ixk nak quixyoßobtesiheb.\nLâin ninye nak cau kach'ôl riq'uin li Dios. Nakaj raj câmc ut xcanabanquil li katz'ejcual a'in re nak naru toxic sa' choxa chi cuânc riq'uin li Kâcua' Jesucristo.\n Quicuan jun li cuînk biom. Naxtikib rib riq'uin châbil t'icr k'axal terto xtz'ak ut rajlal cutan nanink'eîc. Quicuan ajcui' jun li cuînk neba' aj Lázaro xc'aba'. Xox rix. Rajlal naxchunub rib chire li oquebâl re li rochoch li biom. Naxra raj ru xtzacanquil xc'aj li cua li nat'ane' sa' xbên xmêx li biom. Eb li tz'i' neque'chal riq'uin ut neque'xrek' ru lix xox. Quicuulac xk'ehil nak quicam li neba' ut quic'ame' xbaneb li ángel toj sa' choxa bar cuan cui' laj Abraham. Ut quicam ajcui' li biom ut quimuke'. Nak ac cuan sa' xbalba, yô chixc'ulbal li raylal aran. Qui-iloc takec' ut quiril laj Abraham ut laj Lázaro cuan chixc'atk. Quixjap re ut quixye: -Kâcua' Abraham, chacuil taxak xtok'obâl cuu. Chatakla laj Lázaro chintenk'anquil. Chixt'akresi chak li ru'uj ruk' sa' ha' ut tolxquehobresi li ru'uj cuak' xban nak c'ajo' li raylal yôquin chixc'ulbal sa' li xam a'in, chan. Ut laj Abraham quixye re: -At cuas cuîtz'in, julticak âcue nak toj yo'yôcat sa' ruchich'och' nabal âbiomal ut k'axal sa nak xatcuan. Ut laj Lázaro c'ajo' li raylal quixc'ul. Anakcuan c'ojobanbil xch'ôl laj Lázaro arin ut lâat k'axal ra cuancat. Ut cuan jun nimla chamal jul naramoc re li na'ajej cuanco cui'. Ut mâ jun ke târûk tânumek' re tâxic êriq'uin, chi moco lâex târûk texnumek' chak arin, chan laj Abraham re li biom.\n Ut quicuil jun li saki c'ojaribâl. Ut li Jun li chunchu aran k'axal nim xcuanquil. Xban xnimal xcuanquil, mâc'a' chic li ruchich'och' ut mâc'a' chic li choxa. Que'sach chi junaj cua nak quicuil. Ut que'cuil chixjunileb li camenak, jo' nînk jo' coc', xakxôqueb chiru li chunchu sa' li c'ojaribâl. Ut que'teli li hu li tz'îbanbil cui' lix yehom xbânuhomeb. Ut quitehe' ajcui' li hu li tz'îbanbil cui' xc'aba'eb li cuanqueb xyu'am chi junelic. Ut quirake' âtin sa' xbêneb li camenak a' yal chanru lix yehom xbânuhomeb jo' tz'îbanbil retalil sa' li hu. Chixjunileb li camenak cuanqueb aran, jo' eb li que'cam sa' ha' jo'queb ajcui' li que'muke'. Quirake' âtin sa' xbêneb chixjunileb a' yal chanru lix yehom xbânuhomeb. Ut quisache' xcuanquil li câmc, ut quisache' ajcui' li na'ajej li neque'xic cui' li camenak. Que'cute' sa' li xam li chanchan palau. Li xam a'an, a'an li xcab câmc.Ut li ani inc'a' quita'e' xc'aba'eb sa' li hu li tz'îbanbil cui' xc'aba'eb li cuanqueb xyu'am chi junelic, a'aneb li que'cute' sa' li xam li chanchan palau. Ut li ani inc'a' quita'e' xc'aba'eb sa' li hu li tz'îbanbil cui' xc'aba'eb li cuanqueb xyu'am chi junelic, a'aneb li que'cute' sa' li xam li chanchan palau.\nXban li raylal li têcßul saß rukßeb li xicß nequeßiloc êre nak yôkeb chixsutinquil lê tenamit, textzßocâk toj retal têtiu xtibeleb lê ralal êcßajol li xqßue êre li Kâcuaß lê Dios.\n Eb li ixk inc'a' te'âtinak sa' li ch'utubaj ib re xlok'oninquil li Dios. Te'xpâb a'in xban nak jo'can tz'îbanbil sa' lix chak'rabeb laj judío. Jo'ca'in na-uxman sa' xyânkeb chixjunileb laj pâbanel yalak bar. Cui cuan c'a' re ru te'raj xnaubal che'xpatz'ak reheb lix bêlom nak te'cuulak sa' rochocheb ut a'an tixch'olob xyâlal. Xutânal chok' reheb cui tââtinak junak ixk sa' xyânkeb nak ch'utch'ûqueb chixlok'oninquil li Dios.\nRiq'uin a'in nac'utun nak mâc'a' ch'a'aj chiru li Dios, chan li ángel.\nXban tzßocajic tixmuk lix cßulaßal li tojeß xyoßla re tixtzaca xjunes chi mukmu xban nak mâcßaßak re teßxtzaca nak eb li xicß nequeßiloc reheb yôkeb chi numtâc saß xbêneb lê tenamit.\n Nak têch'utub êrib, eb li ixk inc'a' te'serak'ik. Te'xq'ue ban xch'ôl chi tzoloc ut che'pâbânk chiruheb li cuanqueb xcuanquil. Lâin inc'a' ninq'ueheb li ixk chixch'olobanquil xyâlal chiruheb li chêquel cuînk, chi moco ninq'ueheb xcuanquil sa' xbêneb li cuînk. Eb li ixk inc'a' te'âtinak sa' li ch'utubaj ib. Ninye a'in xban nak laj Adán quiyo'obtesîc xbên cua xban li Dios ut chirix a'an quiyo'obtesîc lix Eva. Ut mâcua' laj Adán li quibalak'îc. A' lix Eva, a'an li quibalak'îc toj retal nak quimâcob nak quixk'et râtin li Dios.Li Dios quixye nak li ixk riq'uin raylal tâq'uiresînk. Abanan, cuânkeb xyu'am chi junelic cui cauhakeb xch'ôl sa' lix pâbâleb ut cui neque'rahoc ut cui cuanqueb sa' tîquilal ut sa' tuktûquilal. Li Dios quixye nak li ixk riq'uin raylal tâq'uiresînk. Abanan, cuânkeb xyu'am chi junelic cui cauhakeb xch'ôl sa' lix pâbâleb ut cui neque'rahoc ut cui cuanqueb sa' tîquilal ut sa' tuktûquilal.\n Cha-oxlok'iheb li xmâlca'an ut chatenk'aheb cui yâl nak mâ ani chic neque'tenk'an reheb. Abanan cui cuan ralal xc'ajol, a'an eb chic te'tenk'ânk reheb. Tento nak te'xtzol rib chixbânunquil chi jo'ca'in re nak te'xnau rilbal lix jun cablaleb. Te'xnau xk'ajcâmunquil lix na' xyucua' jo' nacuulac chiru li Dios. Li xmâlca'an li jun âtal, ca'aj chic riq'uin li Dios nayo'onin. Naxnumsi li cutan ut li k'ojyîn chi tijoc ut naxtz'âma chiru li Dios nak tâtenk'âk. Abanan li xmâlca'an li naxsic' xsahil xch'ôl junes riq'uin li naxrahi ru, li jun a'an chanchan ac camenak xban lix mâc usta toj yo'yo. Tâch'olob lix yâlal a'in chiruheb chixjunileb laj pâbanel re nak mâc'a'ak xk'usbaleb. Tento nak junak laj pâbanel tixtenk'aheb li rech'alal. Ut k'axal cui'chic tento nak tixch'olaniheb li cuanqueb sa' li rochoch. Cui inc'a' naxbânu a'an, li jun a'an inc'a' naxq'ue xcuanquil lix pâbâl ut k'axal cui'chic nim lix mâc chiruheb li toj mâji' neque'xpâb li Dios. Mâ ani junak xmâlca'an tâtz'îbâk xc'aba' sa' xyânkeb li neque'tenk'âc xbaneb laj pâbanel cui toj mâji' naxbânu oxc'âl chihab. Ut mâcua'ak aj muxul ru xsumlajic nak quicuan. Tento ajcui' nak li xmâlca'an na'nôk ru riq'uin li châbilal ac xbânu. Ac xq'uiresiheb lix coc'al sa' xyâlal. Quixc'ul li rula' sa' xyâlal nak que'cuulac sa' rochoch. Quixch'aj li rokeb li rech aj pâbanelil. Quixtenk'aheb li yôqueb chixc'ulbal li raylal. Cui châbil li c'anjel quixbânu, naru tixc'ul lix tenk'anquil. Abanan, li xmâlca'an li toj sâjeb inc'a' tâtz'îbâk xc'aba'eb sa' xyânkeb li neque'xc'ul xtenk'anquil xban nak mâre te'xra cui'chic ru li sumlâc ut mâre anchal inc'a' chic te'xq'ue xch'ôl chi c'anjelac chiru li Cristo. Ut mâre anchal che'cuech'îk rix xban nak inc'a' chic te'c'anjelak chiru li Cristo jo' que'xyechi'i xbânunquil. Ut jo' cui' anchal neque'xtzol ribeb chi subuc cutan nak neque'xic sa' li junjûnk chi cab. Ut mâcua' ca'aj cui' subuc cutan neque'xbânu. Neque'xtzol aj ban cui' li moloc âtin ut li q'uehoc etal ut neque'xye li moco yehec' ta naraj. Jo'can nak nacuaj nak li xmâlca'an li toj sâjeb te'sumlâk cui'chic. Che'cuânk ralal xc'ajol ut che'xjolomi lix jun cablal re nak inc'a' tohobek' lâo aj pâbanel xbaneb li xic' neque'iloc ke. Ninye a'in xban nak cuanqueb li xmâlca'an li ac que'risi ribeb sa' kayânk ut yôqueb chixbânunquil li c'a'ru naraj laj tza. Cui junak aj pâbanel usta ixk usta cuînk, cuan junak rech'alal xmâlca'an, tento nak tixtenk'a. Inc'a' tixq'ue nabal li îk sa' xbêneb li rech aj pâbanelil li neque'tenk'an reheb li xmâlca'an li mâc'a'eb ralal xc'ajol.\n Ex inhermân, c'ajo' nasaho' sa' inch'ôl nak ninjultico' êre ut yôquex chixbânunquil li tijleb xexintzol cui'. Abanan cuan chic c'a' re ru nacuaj xyebal êre. A'an a'in: li bêlomej, a'an najolomin re li rixakil ut li Cristo, a'an najolomin re li cuînk ut li Dios, a'an najolomin re li Cristo. Cui junak cuînk inc'a' narisi lix punit nak na-oc chi tijoc ut nak na-oc chixyebal râtin li Dios, li jun a'an inc'a' naxq'ue xlok'al li Cristo. Ut cui junak ixk inc'a' naxtz'ap lix jolom nak tâtijok ut nak tixye râtin li Dios, li ixk a'an naxc'ut xxutân lix bêlom. Chanchaneb li ixk li besbileb chixjunil li rismal xjolom. Jo'can nak cui li ixk inc'a' naxtz'ap xjolom, chixbesak chixjunil li rismal xjolom. Ut cui inc'a' naraj xbesbal li rismal xjolom xban nak naxc'oxla nak xutânal chok' re, k'axal us chok' re li ixk a'an cui tixtz'ap lix jolom. Inc'a' us nak tixtz'ap xjolom li cuînk xban nak li cuînk yîbanbil jo' li rilobâl li Dios ut naxc'ut xlok'al li Dios. A'ut li ixk naxc'ut xlok'al lix bêlom. Li cuînk inc'a' quiyo'obtesîc chak xban li Dios riq'uin li ixk; aban li ixk quiyo'obtesîc chak riq'uin li cuînk. Ut li cuînk inc'a' quiyo'obtesîc sa' xc'aba' li ixk. Li ixk ban quiyo'obtesîc sa' xc'aba' li cuînk. Jo'can nak li ixk tixtz'ap lix jolom ut a'an retalil chiruheb li ángel nak li cuînk cuan xcuanquil sa' xbên. Chiru li Kâcua' mâ jun cuan xcuanquil chi moco li cuînk chi moco li ixk xban nak juntak'êteb chiru li Dios. Ut jo' nak li ixk quiyo'obtesîc riq'uin li cuînk, jo'can ajcui' li cuînk nayo'la riq'uin li ixk. Li cuînk jo' ajcui' li ixk yo'obtesinbileb xban li Dios jo' ajcui' chixjunil li c'a'ak re ru cuan. ¿C'a'ru nequec'oxla lâex? ¿Ma us nak li ixk tâtijok chiru li Dios cui inc'a' tixtz'ap lix jolom? Ac nequenau nak ac re li cuînk nak inc'a' tixcanab chi chamoc' li rismal xjolom. Xutânal chok' re li cuînk cui naxcanab chi chamoc' li rismal xjolom. Abanan li ixk a'an xlok'al nak cham li rismal xjolom xban nak q'uebil re xban li Dios re xtz'apbal lix jolom. Ut cui cuan junak êre naraj cuech'înc chirix a'in, lâin tinye re a'an nak lâo li apóstol jo' ajcui' eb laj pâbanel c'aynako chixbânunquil chi jo'can yalak bar.


Renace ut li sutam\nNA’LEB’ CHIRIX CHANRU XK’LB’AL RIX LI XYU’AM\nEB’ LI Q’UQ\nManuel Alejandro Barrios\nEb’ li Q’uq’ (Pharomachrus mocinno mocinno De la Llave), nawb’il ru jo’ eb’ li xul jwal ch’ina’useb’ chi us sa’ xb’een li ruchich’och’, sa’ xk’ab’a’ li rismal ut sa’ xk’ab’a’ chanru nake rupupik. Eb’ li qana’ qayuwa’, chalen chaq, wank xloq’al li xul a’in chiruheb’ chaq, li rismal xe’ roksi chaq li ajaw re li tenamit maay ut asteek, jo sahob’ ru li xb’atb’aleb’, ut eb’ laj náhuatl xe’ xk’ab’a’in “Quetzalcoatl“ li naraj naxye, li k’anti narupupik. Li Q’uq’ a’an jun reetalil li tenamit Watemaal, ut nawb’il ruc hi us xb’aaneb’ chixjunil li poyanam re li tenamit. Li xna’aj a’an li tz’uul ut eb’ li k’iche, ke ru chi us, natiklaak chaq toj Chiapas aran México toj sa’ xmaril li tenamit Panamá. Li k’anjel xb’aanumank sa’ eb’ li na’jej wank chixk’atq Renace I ut Renace II, re xnawb’al ma li na’jej ut eb’ li tzuul wank chire li roq nima’ re chi k’ajb’om, naru na xyu’ami rib’ malaq naru nake k’ayk chi wank eb’ li q’uq’.\nRe xnawb’al rusil li k’anjel a’in, ut re na xnawb’al ma li q’uq’ naru na k’ayk chi wank sa’ junaq li na’jej, xyalmank reetalinkil xna’jeb’ li q’uq’ b’arwi’ x-oksimank li k’auxl chirix li ajl naxk’ab’a’in sa kaxlan aatin algoritmo de Máxima Entropía (MAXENT) (Phillips, Anderson, & Schapire, 2006), li k’anjel na xb’aanu li na’leb’ a’in re xnawb’al ma us li tzuul ut ma us eb’ li k’iche’ ut che’k’aam wank chixk’antq Renace I cho’q xna’aj li q’uq’, rik’in li na’leb’ a’in xnawmank ajwi’ ma wank li pim naru na xtzeka li q’uq’, ut xtawmank naq numenaq wuqlaju (17) paay chi pim wank aran li naru na xtzeka li q’uq’; naru nayeemank naq li na’jej a’in, us cho’q re li q’uq’ b’arwi’ naru na wank chi sa xch’ool ut b’arwi’ naru na xpuktas rib’. Nawb’il anajwank naq eb’ li q’uq’ naru nake rupupik numenaq oxk’aal (60) hil (Qawa Paiz 1996). Anajwank toj maak’a’eb’ li q’uq’ sa’ li tzuul wank chixk’atq Renace I ut Renace II, b’anaq najt chi us wank ut nawb’il naq li q’uq’ naru na hulaq moqon wi’ treek’a naq ink’a chik sa wank sa’ li xna’aj, jo’kan ajwi’ wi’ li q’uq’ treek’a naq sa’ li na’jej a’an wank li xtzakaemq naru narupupik aran. Jokan ut naq aajel ru xkolb’al rix li k’iche’ xb’aaneb’ li poyanam re li k’aleb’aal junjunq, re naq moqon naru nawank li sik’ok ib’ sa’ xk’ab’a’ li che’k’aam wank sa li tzuul ut chijo’kan naru nake’ xsik’ rib’ eb’ li poyanam ut naru nake’ xwaklesi li xk’aleb’aal ut li xsutam.\nLi molam Renace k’ub’k’u chiru chan ru naru naxkol, chanru ink’a naru nasachk, chanru xwaklesinkil ut xchaab’ilob’resinkil b’ayaq rix li sutam re li teep Alta Verapaz. Li k’anjel k’auxlanb’il xb’aanunkil na xk’e sa’ ajl li chaq’rab’, li xk’anjelankil rix chi tz’aqal reeru li na’leb’, re xwaklesinkil ut xchaab’ilob’resinkil chi us li sutam.\nSa’ li molam Renace, chixjunil li qak’anjel naqab’aanu, junelik yooko rilb’anl naq ink’a tz’ajni ru li iq’, li ch’och’ malaq li ha’, b’anaq junelik yooko rilb’al ut xyo’lenkil rix li qab’aanuhom, b’anaq naqanaw naq ka’ajwi’ chi jo’kan, naru naqasach xwankil chixjunil li k’anjel ink’a us li naru naxmux malaq na xtz’ajni ru li iq’, ch’och’ malaq ha’ wank sa li qasutam.\nJo’kan ajwi’, nakook’anjelak chirix xkolb’al rix, ut rawb’al xkomon malaq xkolb’al rix xyu’am chixjunil li k’ila xul ut chixjunil li che’k’aam li wank sa’eb’ li na’jej yookowi’ chi k’anjelak.\nIII. K’ILA K’ANJEL CHIRIX LI SUTAM\nKomonil k’anjel aatinanb’il rix rik’ineb’ li poyanam re li k’aleb’aal\nSa’ li xraqalil li k’ila k’anjel chirix li sutam, yooko chi k’anjelak chirix chanru xtzolb’al li wank sa junaq li na’jej yo chi jalaak ru junelik. Li k’anjel naqab’aanu na xsik’ waklesinkil ut xkolb’al rix li yu’amej wank sa’ junaq li na’jej, jokan ajwi’, naxsik’ xchaab’ilob’resinkil li awk sa’ eb’ li k’aleb’aal b’arwi’ nakook’anjelak.\nLi k’anjel naqab’aanu ha’aneb’ a’in:\n- Xkolb’al rix li xyu’am li q’uq’\n- Chaab’il awk\no Xchaab’ilob’resinkil li awimq; ixim, kenq’, kape, tz’i’ ut kakaw\no Xtzolb’al awk chirix ochoch\no Tzolok awk chi tz’aqal reeru\no Xk’ihal awk\n- Rawb’al che’ chi re li ha’\n- Och-b’eeninb’il aj b’e\nchirix chanru xkolb’al rix xyu’am ut li xna’aj li q’uq’\nSa’ li molam Renace yooko Xkolb’al Rix Jun Li Na’jej waqib’ roxk’aal (46) ektaar xnimal, b’arwi’ tk’anjelamanq li na’leb’\n“K’anjel Re Xkolb’al Rix Li Xyu’am Li Q’uq’”\nXTZOLB’AL CHAAB’IL WANK TAW XKOMON LI ESIL ARIN\nK’anjel ut na’leb’ na xq’ax ru li naxye li chaq’rab’\nSa’ li molam Renace wank qilom chirix li sutam, naru naqaye naq naqaq’ax ru li naxye li chaq’rab’. Re xtawb’al xjayal\nli qataaqihom chirix li xkolb’al rix li sutam, naab’al li k’anjel yooko xk’anjelankil rix: Rawb’al li che’, Tzolok chiri li sutam, K’anjel chirix xokok\nmul ut xyamresinkil re li nima’ wanko wi’, ut naab’al chik xkomon.\nJo’ xkomon li qak’anjel naqab’aanu re xchaab’ilob’resinkil li sutam, sa’ eb’ li na’ajej wankeb’ chi xk’atq li Nimla Molam Aj\nK’anjel Chirix Kaxlan Xaml Renace, junelik yooko rilb’al ut xk’aak’alenkil li xyu’ameb’ li k’ila xul ut xyu’ameb’ li che’k’aam.\nNaweb’ ru li k’ila xul ut k’ila che’k’aam wankeb’ sa’ li na’jej a’in:\ninventario de mamíferos medianos y pequeños\ninventarios de escarabajos\ninventario de flores encontradas\nI. XPAAB’ANKIL LI CHAQ’RAB’\nXPAAB’ANKIL LI CHAQ’RAB’\nWank sa’ qab’een xb’aanunkil li naxye li chaq’rab’\nLi molam Renace wank sa’ xb’een xpaab’ankil ut xb’aanunkil chixjunil li na xye li chaq’rab’, jo chixjunil li k’anjel re xkotz’b’al xwankil li ch’a’ajkilal naxk’am chaq li k’ila k’anjel, li tz’ilb’il chaq rix sa’ xtiklajik li k’anjel, ut chixjunil li b’aanu taaraj re naq chaab’ilaq junelik li k’anjel chixk’atq li nimla molam aj k’anjel chirix kaxlan xaml, ut wi’ wank chik xkomon li chaq’rab’ taaelq chaq, wank ajwi’ sa’ xb’een xpaab’ankil ru.\nRe xnawb’al naq chaab’il li k’anjel yo chi b’aanumank, yooko rilb’al junelik li xchaab’ilal li i’q’, li xyaab’ li k’anjelob’aal ut xchaab’ilal li ha’.


FILEMÓN 1 KEK - Li Hu li Quixtzˈi̱ba li San Pablo re - Bible Gateway\nFILEMÓN Kekchi (KEK)\nLi Hu li Quixtzˈi̱ba li San Pablo re laj Filemón\n1 La̱in laj Pablo. Cuanquin chi pre̱xil saˈ xcˈabaˈ li Jesucristo. Cuochben li kaherma̱n Timoteo yo̱quin chixtzˈi̱banquil li hu aˈin, at Filemón. La̱at kech aj cˈanjelil chiru li Cristo ut raro̱cat kaban. 2 Li hu aˈin re ajcuiˈ lix Apia, li kech aj pa̱banelil ut reheb ajcuiˈ laj pa̱banel li nequeˈxchˈutub rib saˈ la̱ cuochoch chixlokˈoninquil li Dios, ut re ajcuiˈ laj Arquipo li kech aj pa̱banelil. Aˈan li qui‑ochbenin chak ke saˈ li cˈanjel chixyebal resil li colba‑ib. 3 Chicua̱nk taxak e̱riqˈuin li usilal ut li tuktu̱quilal li naxqˈue chak ke li Dios li kaYucuaˈ ut li naxqˈue li Ka̱cuaˈ Jesucristo.\nTzˈakal re ru lix pa̱ba̱l laj Filemón\n4 Junelic ninbantioxi chiru lin Dios nak nintijoc cha̱cuix. 5 Ninbantioxi chiru li Dios nak nacuabi resil nak nacapa̱b chi tzˈakal li Jesucristo ut ninbantioxi chiru nak nacaraheb chixjunileb laj pa̱banel. 6 Ut nintzˈa̱ma ajcuiˈ chiru li Dios nak tatxtenkˈa re nak ta̱cˈutu̱nk chanru la̱ pa̱ba̱l. Ut nak teˈril li rusilal li Jesucristo cuan a̱cuiqˈuin, teˈqˈui̱k saˈ xpa̱ba̱leb. 7 At inherma̱n, cˈajoˈ nak nasahoˈ ut nacˈojla inchˈo̱l nak xcuabi resil chanru nak nacaraheb laj pa̱banel ut nacaqˈue xcacuilal xchˈo̱leb.\nLaj Pablo quixtzˈa̱ma chiru laj Filemón nak tixcuy xma̱c laj Onésimo\n8 Anakcuan nacuaj xtzˈa̱manquil jun usilal cha̱cuu. La̱in la̱ herma̱n saˈ xcˈabaˈ li Cristo ut cuan incuanquil chixyebal a̱cue cˈaˈru ta̱ba̱nu. 9 Abanan incˈaˈ tinmin a̱cuu chixba̱nunquil. Tintzˈa̱ma ban li usilal cha̱cuu xban nak nakara kib. La̱in ac xinti̱x ut cuanquin chi pre̱xil saˈ xcˈabaˈ li Cristo. 10 Li usilal nintzˈa̱ma cha̱cuu, aˈan chirix laj Onésimo. Chanchan li cualal chicuu nak cuan xban nak chicuu quixpa̱b li Jesucristo nak cuanquin chi pre̱xil. 11 Junxil laj Onésimo incˈaˈ quicˈanjelac chi us cha̱cuu. Abanan anakcuan cha̱bil aj cˈanjel chic cha̱cuu la̱at ut chicuu ajcuiˈ la̱in. 12 Tintakla cuiˈchic a̱cuiqˈuin ut nak ta̱cˈul aˈan, chanchan ajcuiˈ nak tina̱cˈul la̱in. 13 La̱in xcuaj raj nak xcana ta cuiqˈuin. Naru raj ta̱cˈanjelak chicuu chokˈ a̱cuu̱chil la̱at nak cuanquin chi pre̱xil xban xyebal resil li colba‑ib. 14 Abanan incˈaˈ nacuaj xminbal a̱cuu chixba̱nunquil li usilal aˈin. Nacuaj ban nak ta̱ba̱nu aˈan chi anchal a̱chˈo̱l. Joˈcan nak ma̱cˈaˈ xinba̱nu chi incˈaˈ ta ta̱nau la̱at. 15 Cuan xya̱lal nak qui‑el jarubak cutan a̱cuiqˈuin. Ma̱re lix ya̱lal aˈan nak quijala lix yuˈam ut anakcuan ta̱cua̱nk a̱cuiqˈuin chi junelic. 16 Anakcuan ma̱cuaˈ chic joˈ lokˈbil mo̱s nak ta̱cua̱nk a̱cuiqˈuin. Anakcuan kˈaxal lokˈ chic chiru junak mo̱s xban nak anakcuan a̱herma̱n chic saˈ xcˈabaˈ li Jesucristo. Raro inban la̱in, ut la̱at kˈaxal cuiˈchic nak ta̱ra xban nak a̱mo̱s ut a̱herma̱n ajcuiˈ saˈ xcˈabaˈ li Ka̱cuaˈ. 17 La̱at nacanau nak la̱in a̱cuech aj cˈanjelil. Joˈcan nak chacˈulak laj Onésimo joˈ nak niquina̱cˈul la̱in. 18 Ut cui cuan junak xma̱c cha̱cuu, chaqˈuehak saˈ inbe̱n la̱in. Ut cui cuan xcˈas a̱cuiqˈuin, la̱in tintoj lix cˈas cha̱cuu. 19 La̱in laj Pablo. Ut riqˈuin cuukˈ yo̱quin chixtzˈi̱banquil li a̱tin aˈin. La̱in tintojok re cha̱cuu. Ut la̱in naru raj tinye a̱cue nak kˈaxal cuiˈchic cuan la̱ cˈas chicuu. La̱at cuan la̱ yuˈam chi junelic xban nak la̱in xinchˈolob xya̱lal cha̱cuu. 20 Joˈcan ut herma̱n, ba̱nu li usilal aˈin saˈ xcˈabaˈ li Ka̱cuaˈ. Ut li usilal nintzˈa̱ma cha̱cuu, aˈan nak ta̱cˈul laj Onésimo saˈ xya̱lal. Chacˈojob taxak inchˈo̱l xban nak la̱o aj pa̱banel ut kacomon kib saˈ xcˈabaˈ li Jesucristo. 21 Nintzˈi̱bac a̱cuiqˈuin xban nak ninnau chi ya̱l nak ta̱ba̱nu li usilal cue. Ut ninnau ajcuiˈ nak li ta̱ba̱nu, aˈan kˈaxal cuiˈchic nabal chiru li nintzˈa̱ma cha̱cuu. 22 Ut nintzˈa̱ma ajcuiˈ cha̱cuu nak ta̱cauresi li cuochochnal. Yo̱quin chixyoˈoninquil nak tinxic cuiˈchic e̱riqˈuin joˈ yo̱quex chixtzˈa̱manquil chiru li Dios.\nEb laj pa̱banel nequeˈxtakla xsahil xchˈo̱l laj Filemón\n23 Laj Epafras cuochben chi pre̱xil saˈ xcˈabaˈ li Jesucristo. Aˈan naxtakla ajcuiˈ xsahil a̱chˈo̱l. 24 Ut nequeˈxtakla ajcuiˈ xsahil a̱chˈo̱l laj Marcos, laj Aristarco, laj Demas ut laj Lucas. Cuochbeneb aˈan nak yo̱co chi cˈanjelac chiru li Jesucristo. 25 Aˈ taxak li rusilal li Ka̱cuaˈ Jesucristo chicua̱nk e̱riqˈuin. Joˈcan taxak.


Li Santil hu 2 PEDRO 1\nLi Xcab Hu li Quixtz'i̱ba li San Pedro\n1 La̱in laj Simón Pedro. La̱in x-apóstol li Jesucristo ut ninc'anjelac chiru. Nintz'i̱ba li hu a'in e̱riq'uin, la̱ex aj pa̱banel. Ac xetau lix chak'al ru li pa̱ba̱l jo' li kapa̱ba̱l la̱o. Li pa̱ba̱l a'in natauman riq'uin li Ka̱cua' Jesucristo laj Colol ke, li ti̱c xch'o̱l. 2 Xban nak nequenau chic li xya̱lal chirix li Dios ut chirix li Ka̱cua' Jesucristo, ta̱cua̱nk taxak chi nabal li tuktu̱quilal e̱riq'uin ut chi cua̱nk taxak li rusilal li Dios sa' le̱ ch'o̱l.\nChextz'ako̱nk riq'uin lix santilal li Dios\n3 Chixjunil li c'a'ru nac'anjelac ke sa' li kayu'am ut sa' li kapa̱ba̱l q'uebil ke xban xnimal xcuanquil li Cristo. Sa' xc'aba' lix cuanquil xkanau ru li Dios li quibokoc ke chi tz'ako̱nc riq'uin lix nimal xlok'al ut xcuanquilal. 4 Sa' xc'aba' lix nimal xlok'al ut xcuanquilal li Dios quixyechi'i kama̱tan k'axal lok' ut nim xcuanquil. Li Dios quixyechi'i ke lix cuanquilal re toe̱lk sa' li ma̱usilal li cuan sa' ruchich'och' ut quixyechi'i ajcui' ke lix cuanquilal re nak takacanab xrahinquil ru li ma̱c, ut re ajcui' nak totz'ako̱nk riq'uin lix ti̱quilal li Dios. 5 Abanan inc'a' tz'akal cui ca'aj cui' nocopa̱ban. Chikayalak ban kak'e chixba̱nunquil li cha̱bilal. Ut chikatzolak kib riq'uin li Dios re nak cha̱bilak li kana'leb. 6 Jo'can ajcui' nak chikacuyak kib. Ut chicua̱nk xcacuil li kach'o̱l sa' li kapa̱ba̱l riq'uin li raylal nakac'ul ut chikac'oxlahak li Dios chi tz'akal. 7 Ma̱cua' ca'aj cui' a'an takaba̱nu. Chisahok' ban ajcui' kach'o̱l riq'uineb li kas ki̱tz'in ut chikaraheb. 8 Cui nakaba̱nu a'in chi cuulaj cuulaj, yo̱ko chi c'anjelac chiru li Dios re nak li kayu'am inc'a' ta̱cua̱nk chi ma̱c'a' rajbal. Cua̱nk ban xya̱lal nak takapa̱b li Ka̱cua' Jesucristo. 9 Li ani inc'a' naxba̱nu li c'a'ak re ru a'in, a'an chanchan jun li mutz' malaj chanchan jun li inc'a' na-iloc chi tz'akal. Li jun a'an inc'a' naxq'ue sa' xch'o̱l nak ac colbil chic chiru li ma̱c li quixba̱nu junxil. 10 Riq'uin ut a'in ex herma̱n, cheq'ue taxak e̱ch'o̱l chixtaubal ru nak bokbilex ut sic'bil e̱ru xban li Dios. Cui nequeq'ue retal a'in inc'a' chic texma̱cobk. 11 Ut naru chic tex-oc chok' ralal xc'ajol li Dios. Ut tex-oc ajcui' sa' lix nimajcual xcuanquilal li Ka̱cua' Jesucristo laj Colol ke. 12 Jo'can nak inc'a' tincanab xjulticanquil e̱re li na'leb a'in, usta ac ch'olch'o che̱ru lix ya̱lal ut cau chic e̱ch'o̱l sa' le̱ pa̱ba̱l. 13 A' yal jo' najtil yo'yo̱kin, ninc'oxla nak tento tintoch' le̱ ch'o̱l riq'uin xjulticanquil a a̱tin a'in che̱ru. 14 Li Ka̱cua' Jesucristo quixc'utbesi chicuu nak chi se̱b ta̱cuulak xk'ehil lin camic. 15 La̱in tinq'ue inch'o̱l chixch'olobanquil lix ya̱lal che̱ru re nak chirix lin camic lix ya̱lal a'in ta̱cana̱k sa' e̱ch'o̱l.\nKilom riq'uin ku lix lok'al li Cristo\n16 Li c'a'ru yo̱quin chixyebal e̱re chirix lix cuanquilal li Jesucristo ut lix c'ulunic, ma̱cua' yal yo'obanbil a̱tin. Ch'olch'o nak xkil riq'uin xnak' ku lix nimajcual cuanquilal. 17 La̱o xkil riq'uin xnak' ku nak li Ka̱cua' Jesucristo quixc'ul lix nimanquil ru ut lix lok'al riq'uin li Dios Acuabej. Ut quikabi xya̱b xcux li Dios nak quixye chak sa' lix nimajcual lok'al, a'an a'in li cualal k'axal raro inban. Ut c'ojc'o inch'o̱l riq'uin, chan. 18 Nak quikabi li a̱tin a'in li quichal chak sa' choxa, la̱o cuanco chak kochben a'an sa' xbe̱n jun li tzu̱l sic'bil ru xban li Dios. 19 Riq'uin a'in nakanau nak relic chi ya̱l na-uxman li c'a'ru tz'i̱banbil chak najter xbaneb li profeta. Us cui te̱q'ue retal li quilaje'xtz'i̱ba chak li profeta. A'an naxcutanobresi chiku jo' junak xam nacutanobresin sa' junak na'ajej k'ojyi̱n ru. Li Ka̱cua' Jesucristo naxcutanobresi sa' li ka̱m jo' nak naxcutanobresi ru li k'ojyi̱n li cak chahim nak sake̱uc re. 20 Chetauhak xya̱lal a'in xbe̱n cua: li a̱tin quilaje'xtz'i̱ba li profeta sa' li Santil Hu inc'a' naru yalak ani ta̱jalok re xjunes. 21 Eb li profeta ma̱ jun cua que'xtakla rib xjuneseb. Eb a'an sic'bileb ru xban li Dios ut que'a̱tinac jo' quiyehe' chak reheb xban li Santil Musik'ej.


Resil li Santil Hu: Li Jesus Kik'utuk sa' Jun li Tzuul - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nK'ARU yook xb'aanunkil li Jesus sa' li tzuul re Galilea? Li Jesus yook chi xk'utb'al li yaal chiruheb' li qas qiitz'in. Ut, eb' li winq li wankeb' chi xk'atq a'aneb' li 12 chi tzolom, li kixsik'eb' ru cho'q x'apostol. Aniheb' xk'ab'a' li xtzolom li Jesus?\nLaj Simon Pedro ut laj Andres riitz'ineb' rib'. Laj Santiago ut laj Juan, riitz'ineb' ajwi' rib'. Laj Santiago, laj Simon, laj Judas Iscariote ut wank jun chik laj Judas yeeb'il re Tadeo, laj Felipe, laj Natanael yeeb'il re Bartolomeo, laj Mateo ut laj Tomas. A'aneb' li xkab'laju chi apostol li Jesus.\nNaq li Jesus ki'elk chaq sa' li tenamit Samaria ut ki'ok xpuktesinkil li chaab'il esilal, kixye: ‹Li Xnimajwal Awab'ejilal li choxa ak xnach'ok chaq›. Ma nakaanaw k'aru li Awab'ejilal li kixye li Jesus? A'an li Xnimajwal Awab'ejilal li Yos. Li Jesus tjolominq sa' choxa sa' li Awab'ejilal a'in ut tixk'am chaq li tuqtuukilal sa' Ruuchich'och'. Chi jo'kan chixjunil li Ruuchich'och' twulaq cho'q Sahilal Na'ajej.\nSa' li tzuul a'in, li Jesus ki'aatinak chirix li Xnimajwal Awab'ejilal li Yos ut kixye: ‹Chi jo'ka'in textijoq, at Qayuwa' li wankat sa' choxa, santob'resinb'il taxaq laak'ab'a'. Chichalq ta Laanimajwal Awab'ejilal. Chi'uxq ta laawajom sa' choxa ut sa' Ruuchich'och'›. A'in li tij li kixk'ut li Jesus. Ma nakaanaw chixjunil li tij a'in?\nLi Jesus kixk'ut ajwi' chanru tqak'am qib' sa' usilal ut kixye: ‹Chixjunil li teeraj naq te'xb'aanu eere, cheeb'aanuhaq ajwi' laa'ex reheb' a'an›. Ma twulaq raj chiqu naq sa too'e'ril? Jo'kan naq, tento naq chaab'ilaqo rik'ineb' li qas qiitz'in. K'ajo'aq xch'ina'usal naq chixjunileb' te'xb'aanu a'in sa' li Sahilal Na'ajej arin sa' Ruuchich'och'!\nMateo 5-7; 10:1-4.\nB’ar yook chi k’utuk li Jesus? Aniheb’ li winq wankeb’ chi xk’atq li Jesus?\nAniheb’ xk’ab’a’ li 12 chi apostol?\nK’aru li Nimajwal Awab’ejilal chirix li ki’aatinak wi’ li Jesus?\nK’aru kixye li Jesus naq tqatz’aama naq tootijok?\nChanru kixye li Jesus naq tento te’ril rib’eb’ li qas qiitz’in?\nChaawil li naxye Mateo 5:1-12.\nChanru tqak’utb’esi naq tchaqiq qe chi sik’b’al li Yos? (Mat. 5:6; Rom. 10:13-15; 1 Tim. 4:13, 15, 16.)\nChaawil li naxye Mateo 5:21-26.\nChanru naxk’ut Mateo 5:23, 24 naq moko us ta toowanq chiru li Jehob’a, wi ink’a’ sa naqileb’ li qahermaan? (Mat. 6:14, 15; Sal. 133:1; Col. 3:13; 1 Juan 4:20.)\nChaawil li naxye Mateo 6:1-8.\nK’aru li yiib’ru aj na’leb’ ke’xb’aanu eb’ laj Fariseo ut ink’a’ us naq te’xb’aanu reheb’ li neke’loq’onink re li Jehob’a? (Luc. 18:11, 12; 1 Cor. 4:6, 7; 2 Cor. 9:7.)\nChaawil li naxye Mateo 6:25-34.\nChanru kixk’ut li Jesus naq tento tqak’ojob’ qach’ool rik’in li Jehob’a xb’aan naq a’an naxk’e qe li naqaj? (Éxo. 16:4; Sal. 37:25; Fili. 4:6.)\nChaawil li naxye Mateo 7:1-11.\nK’aru naxk’ut chiqu li eetalil li kixk’e li Jesus sa’ Mateo 7:5? (Pro. 26:12; Rom. 2:1; 14:10; Sant. 4:11, 12.)


Resil li Santil Hu: Eb' laj K'ehol Eetal - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nCHAAWIL ruheb' li awimq. K'ajo' xnimal xchiijilal li uub'! Jo'kan naq eb' li winq yookeb' xpaqonkil li uub' rik'in jun li che'. Chaawil ajwi' eb' li iig ut eb' li kranadiiy. B'ar ke'xk'am chaq ru li awimq a'in? K'exk'am chaq sa' li tenamit Canaan. Ma jultik aawe naq Canaan ke'wank chaq laj Abrahan, laj Isaac ut laj Jacob. Ab'an naq kiwank li we'ej, laj Jacob ut li xjunkab'al koheb' Egipto. Eb' laj Israel toj wankeb' sa' li chaqich'och' sa' li na'ajej Qades. Kinume'k 216 chihab' naq laj Moises ut eb' laj Israel ke'sutq'iik sa' li tenamit Canaan.\nEb' li wankeb' Canaan maa'useb' xna'leb'. Jo'kan naq laj Moises kixtaqla 12 chi winq ut kixye reheb': ‹Cheerilaq chaq jarub'eb' wankeb' Canaan ut ma kaweb' rib'. Teeril ma us li ch'och' re awk ut teek'am chaq junjunq ru li awinq›.\nNaq ke'sutq'iik chaq eb' li winq, ke'xye re laj Moises: ‹Chaab'il li ch'och' wank Canaan›. Jo'kan naq ke'xk'am chaq ru li awimq re naq te'paab'aaq reheb'. Ab'an 10 reheb' li winq a'in ke'xye: ‹Li wankeb' Canaan jwal nimeb' ut kaweb' rib'. Wi tqamaq' li tenamit chiruheb', too'exkamsi›.\nEb' laj Israel ke'xxuwak naq ke'rab'i a'in ut ke'xye: ‹Us raj xookam Egipto malaj sa' li chaqich'och' a'in! Anaqwan tookamq sa' li yalok. Eb' li qixaqil ut eb' li qakok'al te'k'ame'q cho'q moos Canaan. Jo'kan naq qasik'aq reqaj laj Moises ut sutq'iiqo Egipto!›\nAb'an wiib' reheb' li winq a'in, laj Josue ut laj Caleb, k'ojk'ookeb' xch'ool rik'in li Jehob'a. Jo'kan naq ke'xyal xwaklesinkil xch'ool li tenamit ut ke'xye: ‹Mexxuwak, li Jehob'a wank qik'in. Moko ch'a'aj ta reechaninkil li tenamit!› Ab'an li tenamit ink'a' kiraj rab'inkil a'in ut ke'raj xkamsinkil laj Josue ut laj Caleb.\nJo'kan naq kichalk xjosq'il li Jehob'a ut kixye re laj Moises: ‹Maajun reheb' li wank junmay chihab' re malaj naxq'ax junmay t-ok sa' li tenamit Canaan. Usta ke'ril li sachb'ach'oolej kinb'aanu Egipto ut sa' li chaqich'och', toj maaji' neke'xk'ojob' xch'ool chiwu. Jo'kan naq te'xb'eeni rib' sa' li chaqich'och' chiru 40 chihab' toj reetal te'kamq. Ka'ajwi' laj Josue ut laj Caleb te'oq Canaan›.\nK’aru nakaak’oxla naq nakaawil li uub’ li wank sa’ li eetalil? B’ar ke’xk’am chaq ru li awimq a’in?\nK’a’ut naq laj Moises kixtaqla 12 chi winq sa’ li tenamit Canaan?\nK’aru ke’xye re laj Moises eb’ li 10 chi winq naq ke’sutq’iik chaq chi rilb’al li tenamit Canaan?\nChanru ke’xk’utb’esi wiib’ chi winq naq k’ojk’ookeb’ xch’ool rik’in li Jehob’a ut chanru xk’ab’a’eb’ li winq a’in?\nK’a’ut kichalk xjosq’il li Jehob’a ut k’aru kixye re laj Moises?\nChaawil li naxye Números 13:1-33.\nAniheb’ ke’sik’e’k ru re naq te’ril chaq li tenamit Canaan? K’aru rusilal li tenamit ke’ril chaq? (Núm. 13:2, 3, 18-20.)\nK’a’ut naq laj Josue ut laj Caleb jalan xk’a’uxeb’ chiruheb’ li lajeeb’ li ke’ilok chaq re li tenamit? K’aru naqatzol chirix a’in? (Núm. 13:28-30; Mat. 17:20; 2 Cor. 5:7.)\nChaawil li naxye Números 14:1-38.\nK’aru naxye li Santil Hu chirix xweech’inkileb’ malaj aatinak chirixeb’ laj k’amol b’e sa’ li xtenamit li Jehob’a? (Núm. 14:2, 3, 27; Mat. 25:40, 45; 1 Cor. 10:10.)\nChanru naxk’ut Números 14:24 naq li Jehob’a naxk’e xch’ool chirixeb’ li junjunq li neke’k’anjelak chiru? (1 Rey. 19:18; Pro. 15:3.)


HECHOS 8 KEK - Laj Saulo xicˈ narileb laj pa̱banel - Bible Gateway\nHECHOS 8 Kekchi (KEK)\nLaj Saulo xicˈ narileb laj pa̱banel\n8 Laj Saulo quixcˈul xchˈo̱l nak queˈxcamsi laj Esteban. Chalen saˈ li cutan aˈan queˈoc xrahobtesinquileb chixjunileb laj pa̱banel aran Jerusalén ut cˈajoˈ li raylal queˈxcˈul. Ut chixjunileb quilajeˈxjeqˈui rib saˈ eb li naˈajej Judea ut Samaria. Caˈaj chic eb li apóstol queˈcana Jerusalén. 2 Cuib oxib laj pa̱banel queˈmukuc re laj Esteban ut cˈajoˈ nak queˈrahoˈ xchˈo̱leb xban lix camic. 3 Aban laj Saulo yalyo xkˈe chixrahobtesinquileb laj pa̱banel. Na‑oc saˈ eb li cab ut narisiheb saˈ rochocheb ut naxcˈameb saˈ tzˈalam, joˈ cui̱nk joˈ ixk. 4 Ut chixjunileb li queˈxjeqˈui ribeb saˈ jalan naˈajej yo̱queb chixyebal resil li evangelio yalak bar.\nLaj Felipe yo̱ chixyebal resil aran Samaria nak li Jesús, aˈan li Cristo\n5 Laj Felipe co̱ saˈ li tenamit Samaria ut qui‑oc chixchˈolobanquil resil chiruheb li tenamit nak li Cristo, aˈan laj Colonel li yechiˈinbil xban li Dios. 6 Ut chixjunileb queˈxqˈue xchˈo̱l chirabinquil li a̱tin li quixye laj Felipe xbaneb li milagro quilajxba̱nu. 7 Nabaleb li cuan ma̱us aj musikˈej riqˈuineb queˈqˈuirtesi̱c. Japjo̱queb re li ma̱us aj musikˈej nak nequeˈel riqˈuineb. Ut nabaleb li ye̱k rokeb ut li sic rok rukˈeb quilajeˈqˈuirtesi̱c. 8 Ut cˈajoˈ nak queˈsahoˈ saˈ xchˈo̱leb saˈ li tenamit aˈan.\nLaj Simón laj kˈe quiraj xlokˈbal xcuanquil li Dios\n9 Quicuan jun li cui̱nk aj Simón xcˈabaˈ. Aˈan aj kˈe. Ac najter na‑oc chixbalakˈinquileb li cuanqueb saˈ li tenamit Samaria. Aˈan naxye nak nim xcuanquil. 10 Ut chixjunileb li tenamit, joˈ li cuanqueb xcuanquil joˈ ajcuiˈ li ma̱cˈaˈeb xcuanquil, queˈrabi li cˈaˈru yo̱ chixyebal laj Simón ut queˈxye: ―Li cui̱nk aˈin, cuan xcuanquil li Dios riqˈuin, chanqueb. 11 Ut queˈxqˈue xchˈo̱l chixba̱nunquil li cˈaˈru naxye xban nak ac junxil na‑oc chixbalakˈinquileb. 12 Aˈut laj Felipe yo̱ chixjulticanquil resil xnimal xcuanquilal li Dios ut li Jesucristo. Ut nabaleb queˈpa̱ban ut queˈcubsi̱c xhaˈ, joˈ cui̱nk joˈ ixk. 13 Ut quipa̱ban ajcuiˈ laj Simón ut quicubsi̱c xhaˈ. Ut yo̱ chi xic chirix laj Felipe yalak bar. Quisach xchˈo̱l chirilbaleb li milagro ut li sachba chˈo̱lej li yo̱ chixba̱nunquil laj Felipe. 14 Eb li apóstol li toj cuanqueb Jerusalén queˈrabi resil nak eb laj Samaria yo̱queb chixpa̱banquil li Dios. Joˈcan nak queˈxtakla laj Pedro ut laj Juan aran. 15 Nak queˈcuulac Samaria, queˈtijoc saˈ xbe̱neb laj pa̱banel re nak teˈxcˈul li Santil Musikˈej xban nak toj ma̱jiˈ queˈxcˈul. 16 Caˈaj cuiˈ queˈcubsi̱c xhaˈ saˈ xcˈabaˈ li Jesucristo. 17 Laj Pedro ut laj Juan queˈxqˈue li rukˈeb saˈ xbe̱neb ut queˈxcˈul li Santil Musikˈej. 18 Ut quiril laj Simón nak riqˈuin xqˈuebal li rukˈeb li apóstol saˈ xbe̱neb, nequeˈxcˈul li Santil Musikˈej. Ut quixyechiˈi tumin reheb laj Pedro ut laj Juan ut quixye reheb: 19 ―Qˈue cue li cuanquil aˈan re nak li ani tinqˈue li cuukˈ saˈ xbe̱n tixcˈul li Santil Musikˈej, chan. 20 Laj Pedro quixye re: ―Chisachk la̱ tumin a̱cuochben xban nak xacˈoxla nak ta̱ru̱k ta̱lokˈ riqˈuin tumin li naxqˈue chi ma̱tan li Ka̱cuaˈ Dios, chan. 21 La̱at incˈaˈ ta̱ru̱k ta̱cˈul li ma̱tan aˈin xban nak moco ti̱c ta la̱ chˈo̱l chiru li Dios. 22 Cui ta̱yotˈ a̱chˈo̱l ta̱jal a̱cˈaˈux ut ta̱canab xba̱nunquil li ma̱usilal aˈin ut cui ta̱tzˈa̱ma a̱cuybal chiru li Dios, ma̱re chan nak tixcuy a̱ma̱c riqˈuin li xacˈoxla. 23 La̱at cˈajoˈ nak nacatcakalin ut junes ma̱usilal nacacˈoxla, chan laj Pedro. 24 Quichakˈoc laj Simón ut quixye: ―Chextijok chicuix chiru li Ka̱cuaˈ re nak incˈaˈ tincˈul joˈ xaye la̱at, chan. 25 Nak ac xeˈxchˈolob xya̱lal li ra̱tin li Dios ut queˈxye resil li Jesucristo, laj Pedro ut laj Juan queˈsukˈi cuiˈchic Jerusalén. Ut queˈxchˈolob xya̱lal saˈ nabal chi tenamit cuanqueb saˈ xcue̱nt Samaria.\nLaj Felipe quixchˈolob xya̱lal chiru li cui̱nk Etiopía xtenamit\n26 Ut jun lix ángel li Ka̱cuaˈ quia̱tinac riqˈuin laj Felipe ut quixye re: ―Tatxic saˈ li be li cuan saˈ li sur. Li be aˈan li nanumeˈ saˈ li chaki chˈochˈ naxic Jerusalén toj Gaza.― 27 Laj Felipe co̱. Nak yo̱ chi xic quiril jun li cui̱nk aj Etiopía. Aˈan jun eunuco qˈuebil xcuanquil chi cˈanjelac chiru lix Candace li reina li cuan Etiopía. Saˈ rukˈ li cui̱nk aˈan kˈaxtesinbil chixjunil lix biomal li reina. Li cui̱nk aˈan co̱ Jerusalén chixlokˈoninquil li Dios. 28 Yo̱ chi sukˈi̱c saˈ rochoch. Cˈojcˈo saˈ lix carruaje ut yo̱ chirilbal xsaˈ li hu li quixtzˈi̱ba li profeta Isaías. 29 Li Santil Musikˈej quixye re laj Felipe: ―Ayu, jilon chixcˈatk li carruaje aˈan, chan. 30 Quijiloc laj Felipe ut quirabi nak li cui̱nk yo̱ chirilbal xsaˈ li hu li quixtzˈi̱ba li profeta Isaías. Laj Felipe quixpatzˈ re: ―¿Ma nacatau ru li yo̱cat chirilbal? chan re. 31 Ut li cui̱nk quixye: ―¿Chanru nak tintau ru cui ma̱ ani junak ta̱cˈutuk lix ya̱lal chicuu?― Ut quixtzˈa̱ma chiru laj Felipe nak ta̱takekˈ saˈ li carruaje ut ta̱cˈojla̱k chixcˈatk. 32 Ut li hu li yo̱ chirilbal xsaˈ, aˈan li quixtzˈi̱ba li profeta Isaías. Naxye chi joˈcaˈin:\nNak yo̱ xrahobtesinquil, quixcubsi rib ut ma̱ jun a̱tin quixye joˈ jun carner nak quicˈameˈ chi camsi̱c. Chanchan nak naxcanab rib li carner chi besecˈ li rix chiruheb li nequeˈbesoc re, joˈcan quixba̱nu aˈan. Ut ma̱ jun a̱tin quixye.\n33 Usta ma̱cˈaˈ xma̱c, quichapeˈ ut quiqˈueheˈ chi camsi̱c. Ut ma̱ ani qui‑oquen chirix re xcolbal. Quicamsi̱c ban. ¿Ani ta̱ru̱k ta̱yehok li resil lix yibal ru xnaˈlebeb li rech tenamitil?\n34 Li cui̱nk quixye re laj Felipe: ―Ye cue, ¿ani chi aj ix naxye aˈin li profeta? ¿Ma chirix aˈan, malaj ut chirix jalan chic? chan. 35 Laj Felipe qui‑oc chixchˈolobanquil lix ya̱lal chiru. Quixtiquib riqˈuin li quixtzˈi̱ba li profeta Isaías ut toj quixchˈolob xya̱lal chirix li Jesucristo. 36 Nak yo̱queb chi xic, queˈcuulac cuan cuiˈ jun li haˈ. Ut li cui̱nk quixye: ―Arin cuan haˈ. ¿Ma incˈaˈ ta̱ru̱k ta̱cube̱k inhaˈ la̱in? chan. 37 Ut laj Felipe quixye re: ―Cui nacapa̱b chi anchal a̱chˈo̱l li Jesucristo, ta̱ru̱k ta̱cube̱k a̱haˈ, chan. Li cui̱nk quichakˈoc ut quixye: ―Ninpa̱b nak li Jesucristo, aˈan Ralal li Dios, chan. 38 Ut quixxakab li carruaje. Tojoˈnak laj Felipe ut li cui̱nk co̱eb saˈ li haˈ ut laj Felipe quixcubsi xhaˈ. 39 Nak queˈel chak saˈ li haˈ, li Santil Musikˈej quixcˈam laj Felipe ut li cui̱nk incˈaˈ chic quiril ru. Co̱ xjunes chi sa saˈ xchˈo̱l. 40 Ut laj Felipe quicˈameˈ Azoto ut coxnumekˈ saˈ chixjunileb li tenamit. Yo̱ chixchˈolobanquil xya̱lal li evangelio chalen nak quicuulac saˈ li tenamit Cesarea.


APOCALIPSIS 14 KEK - Li ca̱hib xcuakxakcˈa̱l mil - Bible Gateway\nAPOCALIPSIS 14 Kekchi (KEK)\nLi ca̱hib xcuakxakcˈa̱l mil (144,000) yo̱queb chi bicha̱nc re xlokˈoninquil li Ka̱cuaˈ\n14 Ut quin‑iloc cuiˈchic ut quicuil nak aran saˈ xbe̱n li tzu̱l Sión xakxo li Jun li chanchan carner. Ut rochben aˈan cuanqueb ca̱hib xcuakxakcˈa̱l mil (144,000) chi cristian. Saˈ xpe̱quemeb tzˈi̱banbil lix cˈabaˈ li Jun li chanchan carner ut tzˈi̱banbil ajcuiˈ xcˈabaˈ lix Yucuaˈ. 2 Ut quicuabi jun yo̱ chi a̱tinac saˈ choxa chanchan xya̱b lix cau ok li nimaˈ. Chanchan nak namok li ca̱k. Ut chanchan xya̱beb li arpa nak yo̱queb xchˈeˈbal. 3 Quicuabi nak yo̱queb chixbichanquil jun li acˈ bich chiru li cˈojcˈo saˈ li lokˈlaj cˈojariba̱l, chiruheb li ca̱hib li chanchaneb ángel li yoˈyo̱queb, ut chiruheb li ca̱hib xcaˈcˈa̱l li cˈojcˈo̱queb saˈ xcˈojariba̱leb. Ma̱ ani chic queˈru xtzolbal li bich aˈin. Caˈaj cuiˈ eb li ca̱hib xcuakxakcˈa̱l mil (144,000) li queˈcoleˈ saˈ xya̱nkeb li cuanqueb saˈ ruchichˈochˈ. 4 Aˈaneb aˈin li queˈpa̱ban re li Jun li chanchan carner, li queˈta̱ken re yalak bar, li incˈaˈ queˈxmux ribeb riqˈuin ixk chi incˈaˈ sumsu̱queb. Aˈineb li xbe̱n queˈcoleˈ saˈ xya̱nkeb li cuanqueb saˈ ruchichˈochˈ re nak teˈoc chokˈ ralal xcˈajol li Dios ut chokˈ ralal xcˈajol li Jun li chanchan carner. 5 Incˈaˈ queˈticˈtiˈic. Chiru li Dios ma̱cˈaˈ xma̱queb.\nLi oxib chi ángel\n6 Ut quicuil jun chic li ángel yo̱ chi rupupic chiru choxa. Yo̱ chixyebal jun esilal li ma̱cˈaˈ rosoˈjic reheb chixjunileb li cuanqueb saˈ ruchichˈochˈ aˈ yal ani xte̱paleb lix xeˈto̱nil yucuaˈeb, ut aˈ yal bar xtenamiteb ut aˈ yal chanru li ra̱tinoba̱leb. 7 Yo̱ chixyebal chi cau xya̱b xcux: ―Chexucua̱k ru li Dios ut cheqˈue xlokˈal xban nak xcuulac xkˈehil nak ta̱rakok a̱tin saˈ xbe̱neb li cuanqueb saˈ ruchichˈochˈ. Chelokˈonihak aˈan li quiyi̱ban re li choxa, li ruchichˈochˈ, ut li palau joˈqueb ajcuiˈ li yuˈam haˈ, chan. 8 Jun chic li ángel yo̱ chi ta̱ke̱nc re ut yo̱ chixyebal: ―Ac xsacheˈ xcuanquil li nimla tenamit Babilonia. Ac xsacheˈ ru li tenamit. Aˈan li quicˈamoc xbeheb chixjunileb li tenamit chi ma̱cobc. Chanchan nak quixcaltesiheb nak quixqˈueheb chixba̱nunquil li ma̱usilal, chan. 9 Ut quicuil li rox ángel, yo̱ chixta̱kenquil li cuib chic. Li jun aˈin yo̱ chixyebal chi cau xya̱b xcux: ―Li ani tixlokˈoni li joskˈ aj xul malaj ut lix jalam u̱ch, ut tixcˈul li retalil saˈ xpe̱quem malaj chi rukˈ, 10 aˈan tixcˈul nabal li raylal nak li Dios ta̱rakok a̱tin saˈ xbe̱neb riqˈuin xjoskˈil. Chiruheb li santil ángel ut chiru li Jun li chanchan carner ta̱rahobtesi̱k riqˈuin azufre yo̱ xxamlel nak ta̱qˈuehekˈ chixtojbal rix lix ma̱c. 11 Junelic kˈe cutan yo̱keb chi cˈuluc raylal li nequeˈxlokˈoni li joskˈ aj xul malaj ut lix jalam u̱ch, li queˈxcˈul li retalil lix cˈabaˈ saˈ xpe̱quemeb malaj chi rukˈeb. Chi kˈek chi cutan yo̱keb chi cˈuluc raylal, chan. 12 Joˈcan nak cauhakeb taxak xchˈo̱leb li ralal xcˈajol li Dios, eb li nequeˈba̱nun re lix chakˈrab li Dios ut nequeˈpa̱ban saˈ xcˈabaˈ li Jesucristo. Incˈaˈ taxak ta̱chˈina̱nk xchˈo̱leb saˈ xpa̱ba̱leb. 13 Ut quicuabi jun yo̱ chi a̱tinac saˈ choxa ut quixye cue: ―Tzˈi̱ba li a̱tin aˈin: Chalen anakcuan us xak reheb li nequeˈcam, li ac xeˈxpa̱b li Ka̱cuaˈ. Ya̱l. Us xak reheb, chan li Santil Musikˈej, xban nak teˈhila̱nk chixba̱nunquil li cha̱bil cˈanjel li ac xeˈxba̱nu ut teˈxcˈul xkˈajca̱munquil.―\nNak quirakeˈ a̱tin saˈ xbe̱neb li cuanqueb saˈ ruchichˈochˈ\n14 Ut quicuil jun li saki chok. Ut saˈ li chok aˈan, chunchu li Jun chanchan cui̱nk. Aˈan li Cˈajolbej. Ut saˈ xjolom cuan jun li corona yi̱banbil riqˈuin oro ut saˈ rukˈ cuan jun li kˈesnal chˈi̱chˈ cˈoncˈo. 15 Ut jun chic li ángel qui‑el chak saˈ xtemplo li Dios. Yo̱ chi a̱tinac riqˈuin li Jun li cˈojcˈo saˈ xbe̱n li chok ut quixye re chi cau xya̱b xcux: ―Tiquib xyocˈbal li acui̱mk saˈ ruchichˈochˈ. Ac xcuulac xkˈehil xxocbal li ru li acui̱mk xban nak ac xkˈanoˈ, chan. 16 Ut li cˈojcˈo saˈ li chok quixtiquib xyocˈbal li acui̱mk saˈ ruchichˈochˈ ut quixxoc li ru. 17 Ut jun chic li ángel qui‑el saˈ xtemplo li Dios, li cuan saˈ choxa. Cuan ajcuiˈ saˈ rukˈ aˈan jun li kˈesnal chˈi̱chˈ. 18 Ut jun chic li ángel qui‑el cuan cuiˈ li artal. Aˈan li qui‑iloc re li xam li naqˈueman saˈ xbe̱n li artal. Quia̱tinac riqˈuin li ángel li cuan xkˈesnal chˈi̱chˈ saˈ rukˈ ut quixye re chi cau xya̱b xcux: ―Ta̱set chi cu̱t riqˈuin la̱ kˈesnal chˈi̱chˈ li ru li uva li cuanqueb saˈ ruchichˈochˈ xban nak ac xkˈanoˈ, chan. 19 Ut li ángel quixyocˈ li ru li uva li cuan saˈ ruchichˈochˈ. Ut quixcut saˈ li nimla naˈajej bar nayatzˈman cuiˈ li uva. Li yatzˈleba̱l aˈan retalil lix joskˈil li Dios saˈ xbe̱neb li tenamit. 20 Ut queˈxyatzˈ li ru li uvas saˈ li yatzˈleba̱l li cuan chirix li tenamit. Ut nabal li xyaˈal. Chanchan nimaˈ nak qui‑el saˈ li yatzˈleb. Quicuulac toj saˈ reheb li cacua̱y ut quibe̱c rok lix yaˈal ut oxib ciento metro rok quicuulac. (Lix yaˈal li ru li uvas aˈan retalil xquiqˈueleb li cristian li teˈcamsi̱k nak ta̱rakekˈ a̱tin saˈ xbe̱neb).


2 PEDRO 2 KEK - Eb li xicˈ nequeˈiloc re li Cristo - Bible Gateway\n2 PEDRO 2 Kekchi (KEK)\nEb li xicˈ nequeˈiloc re li Cristo\n2 Queˈcuan ajcuiˈ chak profeta aj balakˈ saˈ xya̱nkeb laj Israel junxil. Joˈcan ajcuiˈ saˈ e̱ya̱nk la̱ex, teˈcua̱nk aj tzolonel aj balakˈ. Chi timil ut saˈ mukmu teˈrocsi li balakˈ aj naˈleb re xsachbal xpa̱banquil li Dios toj retal teˈxtzˈekta̱na li Ka̱cuaˈ Jesucristo li quicam saˈ xcˈabaˈeb. Ut riqˈuin li nequeˈxba̱nu, nequeˈxsach ribeb chi junaj cua ut yo̱queb chixbokbal raylal saˈ xbe̱neb. 2 Nabaleb telajeˈxic saˈ li ma̱usilal li yo̱queb chixyebal eb aˈan ut xma̱queb aˈan ta̱majecua̱k li kapa̱ba̱l li tzˈakal ya̱l. 3 Eb aˈan aj ticˈtiˈeb. Caˈaj cuiˈ le̱ tumin nequeˈraj. Xban xrahinquil ru li tumin nequeˈbalakˈic riqˈuin ticˈtiˈ. Lix rahobtesinquileb aˈan ac tenebanbil chak saˈ xbe̱neb najter xban li Dios. Incˈaˈ chic ta̱ba̱yk. Cuulac ban re xcutanquil nak teˈsachekˈ ruheb. 4 Li Dios incˈaˈ quixcuy xma̱queb li ángel li queˈma̱cob chiru. Quixcuteb ban saˈ xbalba saˈ chamal jul kˈojyi̱n xsaˈ. Bacˈbo̱queb chi cadena quixcanabeb toj ta̱cuulak xkˈehil li rakba a̱tin. Joˈcan ajcuiˈ tixba̱nu reheb laj balakˈ. Incˈaˈ tixcuy xma̱queb. 5 Li Dios incˈaˈ quixcuy xma̱queb li queˈcuan saˈ ruchichˈochˈ najter. Quixtakla ban chak li butˈi haˈ saˈ xbe̱n li ruchichˈochˈ re nak teˈosokˈ chixjunileb laj ma̱c. Caˈaj cuiˈ laj Noé laj yehol resil li ti̱quilal quicoleˈ rochbeneb li cuukub chic lix comoneb. 6 Joˈcan ajcuiˈ li Dios quixrak a̱tin saˈ xbe̱neb laj Sodoma ut laj Gomorra. Quixsacheb nak quixcˈat lix tenamiteb. Junes cha quicana. Li Dios quixba̱nu chi joˈcan chokˈ retalil chiruheb chixjunileb li yo̱keb chi ma̱cobc mokon re nak teˈxucuak xban li cˈaˈru ta̱cha̱lk saˈ xbe̱neb. 7 Quixcol laj Lot li ti̱c xchˈo̱l. Aˈan cˈajoˈ nak narahoˈ saˈ xchˈo̱l xban nak numtajenak li ma̱usilal li nequeˈxba̱nu li cuanqueb aran Sodoma. 8 Laj Lot, aˈan ti̱c xchˈo̱l. Ut nak cuan saˈ xya̱nkeb laj Sodoma junelic ra saˈ xchˈo̱l chirilbal, ut chirabinquil lix ma̱usilal lix naˈlebeb. 9 Joˈcan ajcuiˈ anakcuan. Li Dios naxtenkˈaheb li ti̱queb xchˈo̱l re nak incˈaˈ teˈxqˈue rib chi a̱le̱c. Ut eb li incˈaˈ ti̱queb xchˈo̱l tixcanabeb chixcˈulbal li tojba ma̱c nak tixtau xkˈehil li rakba a̱tin. 10 ¿Ma tojaˈ ta chic incˈaˈ tixqˈueheb saˈ tojba ma̱c li nequeˈxrahi ru li tzˈajbe̱tal aj naˈleb ut nequeˈxtzˈekta̱na lix cuanquilal li Cristo? Eb aˈan joskˈeb ut kˈetkˈeteb. Incˈaˈ nequeˈxucuac chixmajecuanquileb li ángel li cuanqueb saˈ xnimajcual cuanquilal. 11 Eb li ángel cuanqueb xnaˈleb ut nim xcuanquil chiruheb laj tzolonel aj balakˈ. Abanan li ángel incˈaˈ nequeˈxmajecuaheb li cui̱nk aˈin chiru li Ka̱cuaˈ. 12 Aˈut eb laj tzolonel aj balakˈ chanchaneb li xul. Ma̱cˈaˈ nequeˈxpa̱b. Yal re chapecˈ ut re camsi̱c nak nequeˈyoˈla. Yo̱queb chixmajecuanquil li cˈaˈak re ru incˈaˈ nequeˈxtau ru. Eb aˈan jun osoˈjiqueb nak teˈosokˈ. 13 Chi joˈcan teˈxcˈul xkˈajca̱munquil lix ma̱usilaleb queˈxba̱nu. Eb laj tzolonel aj balakˈ junelic saheb saˈ xchˈo̱l chixba̱nunquil li incˈaˈ us, usta chi cutan. Xuta̱nal chokˈ e̱re nak cuanqueb saˈ e̱ya̱nk xban nak nequeˈcuulac chi cuaˈac saˈ le̱ ninkˈe. Eb aˈan junes ma̱cobc nequeˈxcˈoxla. 14 Aˈaneb aj muxul caxa̱r. Caˈaj cuiˈ ixk nequeˈxcˈoxla ut incˈaˈ nequeˈxcanab ma̱cobc. Nequeˈoc chixkˈunbesinquileb li toj kˈuneb xchˈo̱l. Eb li cui̱nk aˈin cˈaynakeb chixrahinquil ru li biomal. Eb aˈan majecuanbileb chi junaj cua xban li Dios. 15 Nak nequeˈxcanab li ti̱quilal, nequeˈxic chi joˈ ma̱joˈ. Nequeˈxba̱nu joˈ quixba̱nu laj Balaam li ralal laj Beor. Laj Balaam quiraj xtaubal xtumin riqˈuin xba̱nunquil li ma̱usilal. 16 Joˈcan nak quikˈuseˈ xban jun li bu̱r. Yal xul. Incˈaˈ naa̱tinac. Ut laj Balaam quirabi xya̱b xcux li bu̱r joˈ xya̱b xcux li cui̱nk nak quiyeheˈ re xban li bu̱r nak tixcanab xba̱nunquil li ma̱usilal. 17 Eb laj tzolonel aj balakˈ chanchaneb lix julel haˈ li ma̱cˈaˈ haˈ chi saˈ. Ma̱cˈaˈ na‑oc cuiˈ. Chanchaneb li chok li nacˈameˈ yalak bar xban li ikˈ. Eb li cui̱nk aˈin teˈxic saˈ lix kˈojyi̱nal ru li xbalba li ac yi̱banbil chokˈ reheb. 18 Nequeˈoc chi yehoc xni̱nkal ru a̱tin saˈ lix majelal xnaˈlebeb. Ut riqˈuin li ma̱c naxrahi li tzˈejcualej yo̱queb chixkˈunbesinquileb li cristian li toj queˈel chak saˈ xya̱nkeb. 19 Eb laj balakˈ nequeˈxye: Libre chic texcua̱nk, chanqueb. La̱ex chic yal e̱re cˈaˈru te̱ba̱nu, chanqueb. Ut incˈaˈ nequeˈxqˈue retal nak aˈan eb li cˈayinbileb chi cˈanjelac chiru li ma̱c xban nak li ani toj nanumta li ma̱usilal saˈ xbe̱n, toj cuan rubel xcuanquil li ma̱c. 20 Li ani nequeˈxpa̱b li Ka̱cuaˈ Jesucristo, nequeˈxcanab ajcuiˈ xmuxbal rib riqˈuin li cˈaˈru cuan saˈ ruchichˈochˈ. Abanan cui teˈoc cuiˈchic chi ma̱cobc ut cui ta̱numta̱k cuiˈchic li ma̱c saˈ xbe̱neb, kˈaxal cuiˈchic yibak ru lix naˈlebeb chiru nak queˈcuan junxil nak toj ma̱jiˈ nequeˈpa̱ban chak. 21 Kˈaxal us raj chokˈ reheb nak incˈaˈ ta queˈxnau xbehil li ti̱quilal chiru nak ac nequeˈxnau ru, ut queˈxcanab cuiˈchic xpa̱banquil lix chakˈrab li Dios li quikˈaxtesi̱c reheb. 22 Cuan jun li a̱tin nayeman naxye: li tzˈiˈ naxlou cuiˈchic lix xaˈau xcaˈ sut, ut nayeman ajcuiˈ nak li a̱k li atesinbil, naxtolcˈosi cuiˈchic rib saˈ sulul. Eb li cui̱nk aj balakˈ chanchaneb li xul aˈan xban nak queˈoc cuiˈchic xba̱nunquil li ma̱usilal.


HECHOS 18 KEK - Eb laj pa̱banel li cuanqueb Corinto - Bible Gateway\nHECHOS 18 Kekchi (KEK)\nEb laj pa̱banel li cuanqueb Corinto queˈxtiquib xchˈutubanquil ribeb chi lokˈoni̱nc\n18 Nak ac xcˈulman aˈin, laj Pablo qui‑el Atenas. Ut co̱ Corinto. 2 Ut aran quixtau jun li cui̱nk aj judío. Aj Aquila xcˈabaˈ. Ponto xtenamit. Incˈaˈ najter xcˈulunic Italia rochben lix Priscila li rixakil. Queˈel aran Roma xban nak laj Claudio li Acuabej quixye nak chixjunileb laj judío teˈe̱lk saˈ li tenamit aˈan. Laj Pablo co̱ chirulaˈanquileb. 3 Ut quicana rochbeneb chi cˈanjelac xban nak juntakˈe̱t li cˈanjel nequeˈxba̱nu. Nequeˈyi̱ban tˈicr re muheba̱l. 4 Saˈ li hiloba̱l cutan rajlal naxic laj Pablo saˈ li cab li nequeˈxchˈutub cuiˈ ribeb laj Judío. Aran quia̱tinac riqˈuineb ut quixchˈolob xya̱lal chiruheb laj judío joˈqueb ajcuiˈ li ma̱cuaˈeb aj judío. 5 Nak ac xeˈsukˈi chak laj Silas ut laj Timoteo Macedonia, laj Pablo quixkˈaxtesi rib chi junaj cua chixchˈolobanquil lix ya̱lal reheb laj judío nak li Jesús, aˈan li Cristo, laj Colonel li yechiˈinbil xban li Dios. 6 Abanan eb aˈan incˈaˈ queˈcuulac chiru li yo̱ chixyebal laj Pablo. Queˈoc chi majecua̱nc. Joˈcan nak laj Pablo quixchikˈchikˈi li rakˈ ut quixye reheb: ―Cui la̱ex incˈaˈ texcolekˈ, aˈ yal e̱re. Saˈ e̱be̱n la̱ex cuan li ma̱c. La̱in ma̱cˈaˈ inma̱c xban nak ac xinye e̱re li xya̱lal. Chalen anakcuan la̱in tinchˈolob xya̱lal reheb li ma̱cuaˈeb aj judío, chan. 7 Joˈcan nak laj Pablo qui‑el saˈ xya̱nkeb ut co̱ chi cua̱nc saˈ rochoch jun li cui̱nk ma̱cuaˈ aj judío. Aj Justo xcˈabaˈ. Li cui̱nk aˈan naxlokˈoni li Dios. Li rochoch cuan chixcˈatk li cab li nequeˈxchˈutub cuiˈ ribeb laj judío. 8 Laj Crispo, li nacˈamoc be saˈ li cab li nequeˈxchˈutub cuiˈ ribeb, quixpa̱b Li Ka̱cuaˈ rochbeneb li cuanqueb saˈ li rochoch. Nabaleb aj Corinto queˈpa̱ban nak queˈrabi resil li colba‑ib. Ut queˈcubsi̱c xhaˈeb. 9 Saˈ jun li kˈojyi̱n li Ka̱cuaˈ quixcˈutbesi jun li visión chiru laj Pablo ut quixye re: ―Matxucuac chi a̱tinac. Chˈolob ban li xya̱lal chiruheb li tenamit. 10 La̱in cua̱nkin a̱cuiqˈuin. Ma̱ ani ta̱ba̱nu̱nk raylal a̱cue xban nak nabaleb li cualal incˈajol saˈ li tenamit aˈin, chan li Dios re laj Pablo saˈ li visión. 11 Joˈcan nak laj Pablo quicana aran jun chihab riqˈuin cuakib po ut yo̱ chixchˈolobanquil xya̱lal li ra̱tin li Dios chiruheb.\nLaj Galión li cuan chi takla̱nc aran Acaya quixye nak laj Pablo ma̱cˈaˈ xma̱c\n12 Nak laj Galión cua̱nk chi takla̱nc aran Acaya, eb laj judío queˈxcˈu̱b ru chi ribileb rib nak teˈxchap laj Pablo. Queˈxchap ut queˈxcˈam saˈ po̱pol re nak ta̱rakekˈ a̱tin saˈ xbe̱n. 13 Ut queˈxye: ―Li cui̱nk aˈin yo̱ chixyebal reheb li tenamit chanru nak teˈxlokˈoni li Dios. Li naˈleb li naxye aˈan, moco naxcˈu̱luban ta li chakˈrab, li qˈuebil ke xbaneb laj Roma, chanqueb. 14 Oc raj re chi a̱tinac laj Pablo nak quichakˈoc chak laj Galión ut quixye reheb laj judío: ―Ex aj judío, cui ta xkˈet xchakˈrabeb laj Roma malaj ut cui ta cuan junak incˈaˈ us xba̱nu, tento raj tinchˈiˈchˈiˈi cuib che̱rabinquil. 15 Abanan cui yal chirix a̱tinac ut cˈabaˈej ut chirix le̱ chakˈrab yo̱quex chi jitoc chirix, tento nak la̱ex te̱sicˈ xya̱lal. La̱in incˈaˈ nacuaj rakoc a̱tin chirix li cˈaˈak re ru aˈin, chan. 16 Ut quirisiheb saˈ li po̱pol. 17 Eb laj griego queˈxchap laj Sóstenes li nataklan saˈ li cab li nequeˈxchˈutub cuiˈ ribeb laj judío. Queˈxsacˈ ut queˈxtacuasi chiru li po̱pol ut laj Galión ma̱cˈaˈ quixye.\nLaj Pablo quisukˈi cuiˈchic Antioquía ut co̱ cuiˈchic rox sut chirulaˈaninquileb laj pa̱banel\n18 Aˈut laj Pablo toj quicana aran nabal cutan. Tojoˈnak quixchakˈrabiheb laj pa̱banel ut qui‑el. Co̱ chiru haˈ toj Siria rochbeneb lix Priscila ut laj Aquila. Aran saˈ li tenamit Cencrea quixbes li rismal. Aˈan retalil nak quixba̱nu li cˈaˈru quixyechiˈi re li Dios. 19 Nak queˈcuulac Efeso laj Pablo quixcanabeb lix Priscila ut laj Aquila ut co̱ saˈ li cab li nequeˈxchˈutub cuiˈ ribeb laj judío chixchˈolobanquil lix ya̱lal chiruheb laj judío. 20 Ut eb aˈan queˈxtzˈa̱ma chiru nak toj ta̱cana̱k chic caˈchˈinak riqˈuineb. Abanan laj Pablo incˈaˈ quixsume cana̱c. 21 Quixchakˈrabiheb ban ut quixye reheb: ―Tento nak tinxic chixnumsinquil li ninkˈe Jerusalén xban nak cuulac re xkˈehil. La̱in tincha̱lk cuiˈchic e̱riqˈuin cui joˈcan naraj li Dios, chan. Ut qui‑el aran Efeso. 22 Nak quicuulac Cesarea, co̱ Jerusalén. Ut nak ac xqˈueheb xsahil xchˈo̱leb laj pa̱banel, co̱ Antioquía. 23 Incˈaˈ najt quicuan aran nak co̱ ut quinumeˈ saˈ eb li naˈajej Galacia ut Frigia ut yo̱ chixqˈuebal xcacuilal xchˈo̱leb laj pa̱banel.\nLaj Apolos quixchˈolob xya̱lal nak li Jesús, aˈan li Cristo\n24 Quicuulac Efeso jun li cui̱nk aj judío, aj Apolos xcˈabaˈ. Alejandría xtenamit. Kˈaxal naxnau a̱tinac chi cha̱bil ut naxnau chi us li tzˈi̱banbil saˈ li Santil Hu. 25 Quixtzol rib chi us ut naxnau chanru xpa̱banquil li Ka̱cuaˈ. Ut quixqˈue xchˈo̱l chi a̱tinac chi tzˈakal xchˈolobanquil resil li Jesús, usta caˈaj cuiˈ quixnau chirix li cubi haˈ li quixba̱nu laj Juan. 26 Qui‑oc chi a̱tinac chi cau xchˈo̱l saˈ li cab li nequeˈxchˈutub cuiˈ ribeb laj judío. Nak queˈrabi lix Priscila ut laj Aquila li yo̱ chixyebal, queˈrisi xjunes laj Apolos ut queˈxchˈolob li xya̱lal chi tzˈakal chiru. 27 Nak ac yo̱ xcˈoxlanquil xic laj Apolos aran Acaya, eb laj pa̱banel queˈxqˈue xcacuil xchˈo̱l re ta̱xic. Ut queˈxtzˈi̱ba jun li hu ut queˈxtakla reheb laj pa̱banel li cuanqueb aran. Queˈxye reheb nak teˈxcˈul chi sa saˈ xchˈo̱l. Ut nak quicuulac aran, laj Apolos quixtenkˈaheb chi cha̱bil li ac xeˈpa̱ban xban rusilal li Dios. 28 Ut quira̱tinaheb laj judío chi cau xchˈo̱l chiruheb chixjunileb li tenamit. Ut quixchˈolob xya̱lal chiruheb chi tzˈakal nak li Jesús, aˈan li Cristo, joˈ tzˈi̱banbil saˈ li Santil Hu.


Resil li Santil Hu: Laj Gedeon ut Eb' li 300 chi Winq - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nANIHEB' li winq wankeb' sa' li eetalil? A'aneb' laj puub' re Israel. Ut li winq li yook rilb'al chanru neke'uk'ak eb' laj Israel, a'an laj Gedeon. Laj Gedeon aj raqol aatin re Israel.\nMa nakaak'e reetal naq jalan jalanq neke'uk'ak eb' laj Israel? Wankeb' neke'xkub'si rib' sa' ha'. Ab'an, ma nakaanaw k'a'ut naq jun reheb' li winq ink'a' naxkub'si xjolom naq yook chi uk'ak? Xb'aan naq chi jo'kan tixk'e reetal k'aru yook chi k'ulmank sa' li xsutam. Li xna'leb' li winq a'in us, xb'aan naq li Jehob'a kixye re laj Gedeon naq tixsik'eb' ru ka'ajwi' li ink'a' neke'xkub'si xjolom naq neke'uk'ak. Ut li neke'xkub'si xjolom te'sutq'iiq sa'eb' li rochoch. Qilaq k'a'ut naq li Yos kixye a'in.\nEb' laj Israel wankeb' wi' chik sa' ch'a'ajkilal, xb'aan naq ink'a' ke'ab'ink chiru li Jehob'a. Eb' laj Madian kaweb' rib' ut neke'xrahob'tesi laj Israel. Jo'kan naq eb' laj Israel ke'tijok chiru li Jehob'a re naq tixtenq'aheb'. Li Jehob'a kirab'i li ke'xtz'aama chiru.\nLi Jehob'a kixye re laj Gedeon naq tixsik' jun ch'uut chi winq. Jo'kan naq laj Gedeon kixch'utub' 32.000 eb' laj puub'. Ab'an 135.000 te'yaloq sa' xb'eeneb' laj Israel. Li Jehob'a kixye re laj Gedeon: ‹Naab'aleb' laj puub' xaach'utub'›. K'a'ut naq li Jehob'a kixye a'in?\nLi Jehob'a ink'a' kiraj naq te'xk'oxla naq moko aajel ta naq a'an ttenq'ank reheb' naq te'yaloq sa' xb'eeneb' laj Madian. Jo'kan naq kixye re laj Gedeon: ‹Ye reheb' li yookeb' xxiw naq te'sutq'iiq sa'eb' li rochoch›. Jo'kan naq 22.000 ke'sutq'iik. Ka'aj chik 10.000 eb' aj Israel ke'kanaak rik'in laj Gedeon. Ab'an 135.000 xk'ihaleb' laj Madian li te'yaloq sa' xb'eeneb' laj Israel!\nLi Jehob'a kixye wi' chik re laj Gedeon: ‹Toj naab'al laj puub' chaawu!› Jo'kan naq li Jehob'a kixye re laj Gedeon naq tixk'eheb' chi uk'ak eb' laj Israel chire li ha'. Chixjunileb' li te'xkub'si rib' chi uk'ak, te'sutq'iiq sa'eb' li rochoch. Chirix chik a'an li Jehob'a kixye re laj Gedeon: ‹Tinq'axtesiheb' laj Madian sa' laawuq' ut sa' ruq'eb' li 300 chi winq li ink'a' ke'xkub'si xjolom naq ke'uk'ak›.\nNaq xwulak xkutankil li yalok, laj Gedeon kixjek'iheb' li 300 chi winq sa' oxib' ch'uut. Kixk'e reheb' li junjunq xxukub' ut xkukeb' rik'in xaml. Ak wulak re xtuqtuukil li q'oqyink naq laj Gedeon ut eb' li 300 chi winq ke'xsut chixjunil xna'ajeb' laj Madian. Ke'xyaab'asi li xxukub' ut ke'xjor li xkukeb'. Toja' naq ke'xye: ‹Xoochalk sa' xk'ab'a' li Jehob'a ut laj Gedeon!› Naq ke'ajk ru eb' laj Madian ke'sach xna'leb', ke'xuwak ut ke'elelik. Jo'kan naq eb' laj Israel ke'elk chi'us sa' li yalok.\nSa’ k’aru ch’a’ajkilal wankeb’ laj Israel? K’a’ut naq wankeb’ sa’ ch’a’ajkilal?\nK’a’ut li Jehob’a kixye re laj Gedeon naq naab’aleb’ laj puub’ kixch’utub’?\nNaq laj Gedeon kixtaqlaheb’ sa’ rochoch li yookeb’ xxiw, jarub’eb’ li winq ke’kanaak rik’in?\nK’aru kixb’aanu li Jehob’a re naq te’kanaaq ka’ajwi’ 300 chi winq chiru laj Gedeon? (Chaawil li eetalil.)\nChanru kixjek’i laj Gedeon li 300 chi winq? Chanru ke’elk chi ub’ej eb’ laj Israel sa’ li yalok?\nChaawil li naxye Jueces 6:36-40.\nChanru kixnaw laj Gedeon k’aru li rajom li Jehob’a?\nChanru tooruuq ajwi’ laa’o xnawb’al k’aru li rajom li Jehob’a? (Pro. 2:3-6; Mat. 7:7-11; 2 Tim. 3:16, 17.)\nChaawil li naxye Jueces 7:1-25.\nK’aru naqatzol chirixeb’ li 300 chi winq li ink’a’ ke’xkub’si xjolom naq ke’uk’ak? (Jue. 7:3, 6; Rom. 13:11, 12; Efe. 5:15-17.)\nEb’ li 300 chi winq ke’xk’am reheb’ rik’in rilb’al laj Gedeon, chanru naqatzol ajwi’ qe rik’in li Jesus? (Jue. 7:17; Mat. 11:29, 30; 28:19, 20; 1 Ped. 2:21.)\nChanru nokooxtenq’a li naxye Jueces 7:21 naq li xmolam li Jehob’a tooxtaqla sa’ junaq na’ajej chi xb’aanunkil junaq li k’anjel? (1 Cor. 4:2; 12:14-18; Sant. 4:10.)\nChaawil li naxye Jueces 8:1-3.\nNaq wanq qach’a’ajkilal rik’in junaq qahermaan, k’aru naqatzol chirix chanru kixtuqub’ li ch’a’ajkilal laj Gedeon rik’ineb’ laj Efraim? (Pro. 15:1; Mat. 5:23, 24; Luc. 9:48.)


SAN LUCAS 17 KEK - Li Jesús quixqˈue xnaˈlebeb lix - Bible Gateway\nSAN LUCAS 16SAN LUCAS 18\nSAN LUCAS 17 Kekchi (KEK)\nLi Jesús quixqˈue xnaˈlebeb lix tzolom\n17 Li Jesús quixye reheb lix tzolom: ―Junelic cuan li poˈoc chˈo̱l. Abanan raylal cha̱lel saˈ xbe̱n li ani tixpoˈ xchˈo̱l li ras ri̱tzˈin. 2 Kˈaxal raj us chokˈ re aˈan nak ta̱cutekˈ saˈ xchamal li palau chi bacˈbo junak nimla pec chi xcux chiru nak tixpoˈ xchˈo̱l junak li toj kˈun xchˈo̱l saˈ lix pa̱ba̱l. 3 Cheqˈuehak retal chanru le̱ naˈleb. Cui ta̱ma̱cobk cha̱cuu la̱ cuas a̱cui̱tzˈin, chakˈusak. Ut cui ta̱yotˈekˈ xchˈo̱l ut tixjal xcˈaˈux, chacuyak xma̱c. 4 Usta ta̱ma̱cobk cha̱cuu cuukubak sut chiru li jun cutan ut cuukub sut tixpatzˈ xcuybal cha̱cuu ut tixye nak incˈaˈ chic tixba̱nu, tento nak ta̱cuy xma̱c, chan li Jesús. 5 Eb li apóstol queˈxye re li Ka̱cuaˈ: ―At Ka̱cuaˈ, choa̱tenkˈa taxak re nak cua̱nk kapa̱ba̱l chi tzˈakal, chanqueb. 6 Ut li Ka̱cuaˈ quixye reheb: ―Usta caˈchˈin ajcuiˈ le̱ pa̱ba̱l cuan joˈ li riyajil li mostaza, ta̱ru̱k raj te̱ye re li cheˈ aˈin, “Michˈ a̱cuib ut au a̱cuib saˈ li palau” ut li cheˈ tixba̱nu raj joˈ te̱ye re, chan. 7 Kayehak nak junak e̱re cuan xmo̱s yo̱k chak chi cˈalec malaj ut chi iloc queto̱mk. Nak acak xchoy lix cˈanjel lix mo̱s, ta̱sukˈi̱k saˈ cab. ¿Ma ta̱yehekˈ ta biˈ re xban lix patrón, “Ocan, cˈojlan ut cuaˈin”? 8 Incˈaˈ. Ta̱yehekˈ ban re: “Chacˈu̱b cuan intzacae̱mk ut chatcˈanjelak chicuu. Nak acak xinrakeˈ chi cuaˈac, naru tatcuaˈak la̱at.” 9 ¿Ma tixbantioxi re lix mo̱s nak quixba̱nu li quitakla̱c xba̱nunquil? La̱in ninye nak incˈaˈ. 10 Joˈcan ajcuiˈ la̱ex. Nak ac xeba̱nu li xextakla̱c cuiˈ, cheyehak: “La̱o aj cˈanjel cha̱cuu. Caˈaj cuiˈ li joˈ qˈuial xoa̱takla cuiˈ xkaba̱nu. Joˈcan nak ma̱bantioxi chiku”, chaˈakex, chan li Jesús reheb.\nLi Jesús quixqˈuirtesiheb li laje̱b chi cui̱nk saklepeb rix ut jun ajcuiˈ quibantioxin chiru\n11 Nak yo̱ chi xic Jerusalén, li Jesús quinumeˈ saˈ li naˈajej li nequeˈxcˈul cuiˈ rib li tenamit Samaria ut Galilea. 12 Nak yo̱ chi cuulac saˈ jun li cˈaleba̱l, queˈchal chixcˈulbal laje̱b li cui̱nk saklep rixeb. Eb aˈan najt queˈxakli riqˈuin li Jesús. 13 Ut queˈxjap reheb chixyebal: ―At Jesús, at aj tzolonel, chacuuxta̱na taxak ku, chanqueb. 14 Nak quirilebli Jesús quixye reheb: ―Ayukex riqˈuineb laj tij ut cˈutumak chak e̱rib chiruheb, chan reheb. Ut nak yo̱queb chi xic, queˈqˈuira. 15 Jun reheb li cui̱nk quiril nak quiqˈuira, quisukˈi riqˈuin li Jesús ut yo̱ chixlokˈoninquil li Dios chi cau xya̱b xcux. 16 Quixcuikˈib rib chiru li Jesús ut quixbantioxi chiru. Li cui̱nk aˈan aj Samaria. 17 Quixye li Jesús: ―¿Ma ma̱cuaˈ ta biˈ laje̱b chi cui̱nk li xinqˈuirtesi? ¿Bar cuanqueb li bele̱b chic? 18 ¿Ma caˈaj cuiˈ li jun aˈin li ma̱cuaˈ aj judío xsukˈi chixlokˈoninquil li Dios? chan. 19 Tojoˈnak quixye re li cui̱nk: ―Xaklin ut tatxic. Xatqˈuira xban nak xatpa̱ban, chan.\nLi Jesús quixye nak lix nimajcual cuanquilal li Dios ac cuan riqˈuineb\n20 Eb laj fariseo queˈxpatzˈ re li Jesús jokˈe ta̱cha̱lk lix nimajcual cuanquilal li Dios. Li Jesús quichakˈoc ut quixye reheb: ―Lix cuanquilal li Dios moco cua̱nk ta retalil lix cˈulunic re nak te̱nau jokˈe xkˈehil. 21 Chi moco teˈxye, “cuan arin” chi moco teˈxye, “leˈ cuan”, xban nak lix cuanquilal li Dios ac cuan saˈ e̱ya̱nk la̱ex, chan.\nLi Jesús quixye chanru nak ta̱cˈulu̱nk cuiˈchic\n22 Ut li Jesús quixye reheb lix tzolom: ―Ta̱cuulak xkˈehil nak la̱ex te̱ra ru rilbal lin cˈulunic la̱in li Cˈajolbej, abanan incˈaˈ te̱ril cuu. 23 Ut teˈxye e̱re, “cueˈ arin” malaj ut “cuan toj leˈ”. Abanan mexxic chirilbal chi moco te̱ta̱keheb. 24 Saˈ xkˈehil lin cˈulunic la̱in li Cˈajolbej chanchanakin li rakˈ ca̱k nak narepoc chak ut naxcutanobresi chixjunil ru li choxa. La̱in moco chi mukmu ta tincˈulu̱nk. 25 Abanan tento nak la̱in li Cˈajolbej tinrahobtesi̱k ut tintzˈekta̱na̱k xbaneb li cuanqueb saˈ ruchichˈochˈ saˈ eb li cutan aˈin. 26 Joˈ quicˈulman saˈ eb li cutan nak toj cua̱nk laj Noé saˈ ruchichˈochˈ, joˈcan ajcuiˈ ta̱cˈulma̱nk nak ta̱cuulak xkˈehil lin cˈulunic la̱in li Cˈajolbej. 27 Saˈ eb li cutan aˈan li tenamit yo̱queb chi cuaˈac ut yo̱queb chi ucˈac. Yo̱queb chi sumla̱c ut yo̱queb chi sumuba̱nc toj quicuulac xkˈehil nak laj Noé qui‑oc saˈ li jucub cab. Nak ma̱cˈaˈ saˈ xchˈo̱leb quichal li butˈi haˈ ut quilajxsacheb chixjunileb li incˈaˈ queˈoc saˈ li jucub cab. 28 Ta̱cˈulma̱nk joˈ quicˈulman saˈ eb li cutan nak laj Lot toj cua̱nk saˈ ruchichˈochˈ. Chixjunileb yo̱queb chi tzaca̱nc ut yo̱queb chi ucˈac. Yo̱queb chi lokˈoc ut yo̱queb chi cˈayi̱nc. Yo̱queb chi a̱uc ut yo̱queb chi cablac. 29 Abanan saˈ li cutan nak laj Lot qui‑el saˈ li tenamit Sodoma, nak ma̱cˈaˈ saˈ xchˈo̱leb, quichal chak saˈ choxa xam ut azufre ut quilajxsacheb chixjunileb. 30 Joˈcan ajcuiˈ ta̱cˈulma̱nk nak tincˈulu̱nk cuiˈchic la̱in li Cˈajolbej. Ma̱cˈaˈak saˈ xchˈo̱leb li tenamit. 31 Saˈ li cutan nak tincˈulu̱nk, li ani cua̱nk chak saˈ xbe̱n li rochoch ut li cˈaˈru re cua̱nk saˈ li cab, micube chak chixxocbal. Joˈcan ajcuiˈ li cua̱nk chak saˈ cˈaleba̱l, incˈaˈ ta̱sukˈi̱k saˈ li rochoch. 32 Chijulticokˈ e̱re li cˈaˈru quixcˈul li rixakil laj Lot nak quiraj raj sukˈi̱c. 33 Li ani ta̱raj xcolbal rix lix yuˈam arin saˈ ruchichˈochˈ, ta̱sachk chiru. Ut li ani ta̱sachk lix yuˈam chiru, aˈan ta̱cua̱nk xyuˈam chi junelic. 34 Ut tinye ajcuiˈ e̱re: Saˈ li ho̱nal aˈan nak tincˈulu̱nk, cua̱nkeb cuib yo̱keb chi cua̱rc saˈ jun chi cuarib. Jun aj pa̱banel ut jun ma̱cuaˈ. Laj pa̱banel ta̱cˈamekˈ xban li Dios ut li jun chic li ma̱cuaˈ aj pa̱banel, aˈan ta̱canaba̱k. 35 Ut cuib li ixk yo̱keb chi queˈec saˈ jun li queˈleb, jun aj pa̱banel ut li jun chic ma̱cuaˈ aj pa̱banel. Ut laj pa̱banel ta̱cˈamekˈ xban li Dios ut li jun chic li ma̱cuaˈ aj pa̱banel, aˈan ta̱canaba̱k. 36 Cua̱nkeb cuib chi cui̱nk saˈ li cˈaleba̱l, jun aj pa̱banel ut li jun chic ma̱cuaˈ aj pa̱banel. Laj pa̱banel ta̱cˈamekˈ xban li Dios ut li jun chic, li ma̱cuaˈ aj pa̱banel, ta̱canaba̱k, chan li Jesús. 37 Eb lix tzolom queˈxpatzˈ re: ―¿Bar ta̱cˈulma̱nk li yo̱cat chixyebal? chanqueb. Ut li Jesús quixye reheb: ―La̱ex nequenau nak bar cuan cuiˈ junak li camenak, aran ajcuiˈ teˈchˈutla̱k eb li soˈsol, chan.


SAN LUCAS 11 KEK - Li Jesús quixcˈut li tijoc chiruheb - Bible Gateway\nSAN LUCAS 11 Kekchi (KEK)\nLi Jesús quixcˈut li tijoc chiruheb lix tzolom\n11 Saˈ jun li cutan yo̱ chi tijoc li Jesús. Ut nak quirakeˈ chi tijoc, jun reheb lix tzolom quixye re: ―Ka̱cuaˈ, cˈut chiku li tijoc joˈ nak laj Juan quixcˈut li tijoc chiruheb lix tzolom, chan. 2 Ut li Ka̱cuaˈ quixye reheb: ―Nak textijok, te̱ye chi joˈcaˈin:\nKa̱cuaˈ, cuancat saˈ li santil choxa, lokˈoninbil taxak la̱ santil cˈabaˈ. Chicha̱lk ta la̱ nimajcual cuanquilal. Chi‑uxk ta li nacacuaj joˈ saˈ choxa, joˈ ta ajcuiˈ saˈ ruchichˈochˈ.\n3 Chaqˈue taxak ke li kacua kucˈa chi cuulaj cuulaj.\n4 Ut chacuy chasach ta li kama̱c joˈ nak nakacuyeb xma̱c li nequeˈma̱cob chiku. Ut moa̱qˈue chi a̱le̱c. Choa̱col ban chiru li incˈaˈ us.\n5 Ut quixye ajcuiˈ reheb li Jesús: ―Kayehak nak la̱ex cuan ta junak le̱ rami̱g. Ut texxic raj riqˈuin tuktu kˈojyi̱n ut te̱ye raj re, “At cuami̱g, ma̱re ta̱toˈoni oxibak incua. 6 Jun li cuami̱g xchal chak chi najt ut xcˈulun cuiqˈuin saˈ cab. Ut ma̱cˈaˈ cuan cue re tinqˈue re.” 7 Ut li jun li cuan chak saˈ cab ta̱chakˈok chak ut tixye, “Mina̱chˈiˈchˈiˈi. Tzˈaptzˈo chic li cab. La̱in ut eb lin cocˈal yo̱co chi hila̱nc. Incˈaˈ naru nincuacli chixqˈuebal a̱cue li cˈaˈru ta̱cuaj.” 8 Moco xban ta nak rami̱g nak ta̱cuacli̱k chixqˈuebal re li cˈaˈru ta̱raj ru. Tixqˈue ban re xban nak yo̱k chixpatzˈbal ut re nak tixcanab xchˈiˈchˈiˈinquil. 9 Joˈcan ut nak ninye e̱re: ―Nak ta̱paltok cˈaˈru e̱re, chextzˈa̱ma̱nk chiru li Dios ut aˈan tixqˈue e̱re. Chesicˈak ut te̱tau, chebokak ut li puerta ta̱tehekˈ che̱ru. 10 Cheba̱nu aˈan xban nak li ani natzˈa̱man chiru li Dios naqˈueheˈ re. Ut li ani naxsicˈ, naxtau. Ut li ani nabokoc, li puerta nateheˈ chiru. 11 ¿Ma cuan ta biˈ junak yucuaˈbej saˈ e̱ya̱nk tixqˈue junak pec re li ralal nak tixpatzˈ xcua re? Ut nak tixpatzˈ junak xcar re, ¿ma cˈantiˈ ta biˈ tixqˈue re? 12 Ut nak tixpatzˈ junak xmol, ¿ma aj xo̱cˈ ta biˈ tixqˈue re? 13 Cui la̱ex li moco cha̱bilex ta nequenau xqˈuebal li cˈaˈru cha̱bil re le̱ ralal e̱cˈajol, ¿ma tojaˈ ta chic le̱ yucuaˈ cuan saˈ choxa incˈaˈ tixqˈue li Santil Musikˈej re li ani tixtzˈa̱ma chiru? chan li Jesús reheb.\nKˈaxal nim xcuanquil li Jesús chiru xcuanquil laj tza\n14 Li Jesús quirisi jun li ma̱us aj musikˈej riqˈuin jun li cui̱nk mem. Nak qui‑el li ma̱us aj musikˈej riqˈuin, naa̱tinac chic li cui̱nk. Ut chixjunileb li cuanqueb aran queˈsach xchˈo̱l xban li cˈaˈru quicˈulman. 15 Abanan cuanqueb ajcuiˈ li queˈyehoc re: ―Li cui̱nk aˈin na‑isin ma̱us aj musikˈej riqˈuin xcuanquil laj Beelzebú lix yucuaˈileb li ma̱us aj musikˈej, chanqueb. 16 Ut cuanqueb ajcuiˈ li queˈxtzˈa̱ma chiru li Jesús nak tixba̱nu junak li milagro yal re xyalbal rix. 17 Li Jesús quixnau li cˈaˈru yo̱queb chixcˈoxlanquil ut quixye reheb: ―Cui cuan jun te̱pak chi tenamit xicˈ teˈril rib chi ribileb rib, li jun te̱p chi tenamit aˈan tixsach xcuanquil xjunes rib. Ut cui cuan ta jun cabalak xicˈ teˈril rib chi ribileb rib, li jun cabal aˈan teˈxsach xcuanquil lix jun cablaleb. 18 Joˈcan ajcuiˈ laj tza. Cui xicˈ nequeˈril rib chi ribileb rib, ¿chan ta cuiˈ ru nak xakxo̱k lix cuanquilal? La̱ex nequeye nak riqˈuin xcuanquil laj tza nacuisi li ma̱us aj musikˈej. 19 Cui la̱in yo̱quin chirisinquil ma̱us aj musikˈej riqˈuin xcuanquil laj tza, ¿ani aj cuanquil nequeˈisin cuiˈ ma̱us aj musikˈej li nequeˈta̱ken e̱re la̱ex? Joˈcan nak aˈan eb ajcuiˈ teˈyehok re nak incˈaˈ ya̱l li yo̱quex chixyebal. 20 Cui ut riqˈuin xcuanquil li Dios nacuisiheb li ma̱us aj musikˈej, riqˈuin aˈan nacˈutun nak relic chi ya̱l ac xcˈulun saˈ e̱ya̱nk lix nimajcual cuanquilal li Dios. 21 Laj tza chanchan jun li cui̱nk cau rib ut cuan saˈ rukˈ lix chˈi̱chˈ re xcolbal rib. Yo̱k chixcˈacˈalenquil li rochoch. Ma̱cˈaˈ tixcˈul li cˈaˈru re xban nak yo̱k chixcˈacˈalenquil. 22 Abanan cui ta̱cha̱lk junak kˈaxal cau rib chiru aˈan, aˈan chic ta̱numta̱k saˈ xbe̱n ut ta̱makˈekˈ chiru lix chˈi̱chˈ li cau cuiˈ xchˈo̱l ut ta̱jeqˈui̱k li cˈaˈru re. 23 Li ani incˈaˈ na‑oquen chicuix, aˈan xicˈ ninril. Ut ani incˈaˈ natenkˈan cue, narisi xcuanquil li cˈaˈru ninba̱nu la̱in, chan li Jesús.\nLaj tza ta̱sukˈi̱k cuiˈchic riqˈuin li ani incˈaˈ tixkˈaxtesi rib chi tzˈakal chiru li Cristo\n24 Nak ac x‑el riqˈuin junak cui̱nk, li ma̱us aj musikˈej naxic saˈ li naˈajej bar ma̱cˈaˈ cuan chixsicˈbal bar ta̱oc chi hila̱nc. Naril nak incˈaˈ naxtau xnaˈaj. Naxye: ―La̱in tinsukˈi̱k cuiˈchic riqˈuin li cui̱nk bar xin‑el cuiˈ chak, chan. 25 Ut nak nacuulac riqˈuin naxtau li cui̱nk chanchan jun li cab ma̱cˈaˈ chic cuan chi saˈ. Mesunbil ut ac cauresinbil roybeninquil li ani ta̱oc chi saˈ. 26 Ut li ma̱us aj musikˈej naxsicˈ cuukub chic chi ma̱us aj musikˈej kˈaxal cuiˈchic numtajenak xma̱usilaleb chiru aˈan. Nequeˈoc chi cua̱nc riqˈuin li cui̱nk. Ut lix naˈleb li cui̱nk aˈan numtajenak chic xyibal ru chiru nak quicuan junxil. 27 Ut nak yo̱ chixyebal eb li a̱tin aˈin li Jesús, jun li ixk quia̱tinac chak chi cau saˈ xya̱nkeb li qˈuila tenamit, ut quixye: ―Us xak re li ixk li x‑alan a̱cue ut xtuˈresin a̱cue, chan. 28 Li Jesús quichakˈoc ut quixye: ―Kˈaxal cuiˈchic us chokˈ reheb li nequeˈabin re li ra̱tin li Dios ut nequeˈxba̱nu li cˈaˈru naxye.\nLi tenamit queˈraj nak ta̱cˈutbesi̱k junak milagro chiruheb\n29 Nak yo̱queb chi chˈutla̱c li qˈuila tenamit riqˈuin, li Jesús quixye reheb: ―Li cristian li cuanqueb saˈ eb li cutan aˈin incˈaˈ useb xnaˈleb. Teˈraj ta̱cˈutbesi̱k junak milagro chiruheb. Abanan ma̱ jun milagro ta̱cˈutbesi̱k chiruheb. Caˈaj cuiˈ li milagro li qui‑ux re laj Jonás, li quicˈutbesi̱c chiruheb junxil. 30 Li milagro li quixcˈul laj Jonás nak quicoleˈ, aˈan retalil chiruheb li tenamit Nínive nak aˈan taklanbil xban li Dios. Joˈcan ajcuiˈ la̱in li Cˈajolbej. Li milagro li tincˈul la̱in, aˈan jun retalil chiruheb li tenamit saˈ eb li cutan aˈin nak la̱in taklanbilin xban li Dios, chan. 31 Li ixk li quicuan chokˈ reina saˈ li tenamit li cuan saˈ li sur, ta̱cuacli̱k chak saˈ xkˈehil nak ta̱rakekˈ a̱tin saˈ e̱be̱n ut tixye nak cuan e̱ma̱c xban nak incˈaˈ xerabi li cua̱tin. Aˈan quichal chak toj saˈ xmaril li ruchichˈochˈ chirabinquil li cˈaˈru quixye laj Salomón xban nak cuan xnaˈleb. Ut la̱in kˈaxal cuiˈchic innaˈleb chiru laj Salomón ut cuanquin arin saˈ e̱ya̱nk. Abanan incˈaˈ nequepa̱b li cua̱tin. 32 Ut teˈcuacli̱k ajcuiˈ eb li queˈcuan saˈ li tenamit Nínive saˈ xkˈehil nak ta̱rakekˈ a̱tin saˈ e̱be̱n la̱ex li cuanquex saˈ eb li cutan aˈin. Ut teˈxye nak cuan e̱ma̱c xban nak eb aˈan queˈyotˈeˈ xchˈo̱l queˈxjal xcˈaˈux ut queˈpa̱ban nak quicuulac laj Jonás chixyebal ra̱tin li Dios reheb. Ut la̱in cuanquin arin saˈ e̱ya̱nk ut kˈaxal nim incuanquil chiru xcuanquil laj Jonás ut la̱ex incˈaˈ nayotˈeˈ e̱chˈo̱l incˈaˈ nequejal e̱cˈaˈux, chan li Jesús.\nLi Cristo aˈan li kacutan saken\n33 Ma̱ ani tixloch junak candil ut tixqˈue ta chi mukmu malaj ut tixqˈue rubel chacach. Naxqˈue ban saˈ junak naˈajej najt xteram re nak cua̱nkeb saˈ cutan li ani teˈoc saˈ li cab. 34 Li xnakˈ e̱ru chanchan jun li lámpara. Xban nak na‑iloc li xnakˈ e̱ru cuanquex saˈ cutan. Cui ta ma̱cˈaˈ li xnakˈ e̱ru cuanquex raj saˈ kˈojyi̱n. 35 Cui incˈaˈ us li kanaˈleb, cuanco saˈ kˈojyi̱n. Chanchano jun li mutzˈ li incˈaˈ na‑iloc. Cheba̱nu cue̱nt re nak junelic cua̱nkex saˈ cutan saken. 36 Joˈcan ut cui cuanquex saˈ cutan saken, moco cuanquex ta chic saˈ kˈojyi̱n. Cha̱bilak ban chic le̱ naˈleb. Xban nak cha̱bil le̱ naˈleb, chanchanakex chic jun li xam li nacutanobresin, chan.\nLi Jesús quixkˈuseb laj fariseo ut eb laj tzolol chakˈrab\n37 Ut nak li Jesús quirakeˈ chi a̱tinac riqˈuineb, jun reheb laj fariseo quixbok li Jesús chi cuaˈac saˈ rochoch. Qui‑oc li Jesús saˈ rochoch laj fariseo ut quichunla chi cuaˈac saˈ me̱x. 38 Laj fariseo quisach xchˈo̱l chirilbal nak li Jesús incˈaˈ quichˈajoc joˈ cˈaynakeb xba̱nunquil eb laj judío. 39 Li Jesús quixye re: ―La̱ex aj fariseo nequechˈaj li rix le̱ secˈ ut le̱ plato; abanan tzˈaj lix saˈ. La̱ex chanchanex li secˈ li tzˈaj xsaˈ xban nak numtajenak le̱ ma̱usilal ut li elkˈac nequeba̱nu. 40 La̱ex ma̱cˈaˈ e̱naˈleb. ¿Ma incˈaˈ nequenau nak li ani quiyoˈobtesin re li rix, aˈan ajcuiˈ li quiyoˈobtesin re lix saˈ? 41 Me̱rahi ru li cˈaˈru re jalan. Chesihak ban li cˈaˈru cuan e̱re reheb li nebaˈ. Cui te̱ba̱nu chi joˈcan cha̱bilakex chic chiru li Dios, chan. 42 Ra cha̱lel saˈ e̱be̱n la̱ex aj fariseo. Nequemayeja li junju̱nk saˈ xlaje̱tkil li isquiˈij, li ruda ut li cˈaˈak re ru chi ichajil li natiˈeˈ. Abanan incˈaˈ nequera li Dios ut incˈaˈ nequeba̱nu li ti̱quilal. Us xqˈuebal li junju̱nk saˈ xlaje̱tkil, abanan kˈaxal cuiˈchic tento xra̱bal li Dios ut xba̱nunquil li ti̱quilal. 43 Ra cha̱lel saˈ e̱be̱n la̱ex aj fariseo li nacuulac che̱ru cˈojla̱c saˈ li naˈajej kˈaxal lokˈ nak nequexxic saˈ li cab li nequechˈutub cuiˈ e̱rib. Ut nacuulac che̱ru nak ta̱qˈuehekˈ e̱lokˈal saˈ eb li be. 44 Ra cha̱lel saˈ e̱be̱n la̱ex aj tzolol chakˈrab ut la̱ex aj fariseo xban nak incˈaˈ us le̱ naˈleb. La̱ex aj caˈpacˈal u. Chanchanex li mukleba̱l li incˈaˈ nacˈutun. Yalak ani nanumeˈ saˈ xbe̱n xban nak incˈaˈ nequeˈxnau cˈaˈru cuan aran, chan. 45 Quichakˈoc jun reheb laj tzolol chakˈrab ut quixye re li Jesús: ―At tzolonel, riqˈuin li cˈaˈru yo̱cat chixyebal, yo̱cat chixcˈutbal kaxuta̱n la̱o.― 46 Ut li Jesús quixye: ―Ra ajcuiˈ cha̱lel saˈ e̱be̱n la̱ex aj tzolol chakˈrab. Kˈaxal a̱l li i̱k nequeqˈue saˈ xbe̱neb li cristian ut kˈaxal chˈaˈaj xcˈambal. La̱ex nequeye nak tento teˈxba̱nu chixjunil li naxye li chakˈrab. Abanan chi moco la̱ex nequexru xba̱nunquil. 47 Ra cha̱lel saˈ e̱be̱n la̱ex aj tzolol chakˈrab xban nak la̱ex aj caˈpacˈal u. Nequerutzˈuˈuji chak ru li queˈmukeˈ cuiˈ li profetas li queˈxcamsi le̱ xeˈto̱nil yucuaˈ. 48 Riqˈuin li ma̱usilal nequeba̱nu nacˈutun nak juntakˈe̱tex riqˈuineb le̱ xeˈto̱nil yucuaˈ. Eb aˈan queˈcamsin reheb li profeta ut la̱ex nequeyi̱b lix mukleba̱leb. 49 Li Dios, aˈan cuan xnaˈleb. Joˈcan nak quixye, “La̱in tintaklaheb li profeta ut eb li apóstol riqˈuineb. Saˈ xya̱nkeb aˈan cuan te̱camsiheb, ut cuan ajcuiˈ te̱ta̱keheb re xchapbaleb.” 50 Ut anakcuan la̱ex chic textojok rix lix camiqueb chixjunileb li profeta chalen chak saˈ xticlajic li ruchichˈochˈ. 51 Ya̱l nak la̱ex textojok rix lix camiqueb aˈan. Ta̱ticla̱k riqˈuin lix camic laj Abel ut toj riqˈuin lix camic laj Zacarías li quicamsi̱c chiru neba̱l chixcˈatk li templo ut li artal. 52 Ra cha̱lel saˈ e̱be̱n la̱ex, aj tzolol chakˈrab, xban nak nequemuk li xya̱lal chiruheb li tenamit. La̱ex incˈaˈ nequepa̱b li Dios, chi moco nequecanabeb chi pa̱ba̱nc li nequeˈraj raj pa̱ba̱nc, chan li Jesús reheb. 53 Ut nak quirakeˈ chixyebal eb li a̱tin aˈin, cˈajoˈ nak queˈjoskˈoˈ eb laj tzolol chakˈrab ut eb laj fariseo. Queˈoc chixchˈiˈchˈiˈinquil ut nabal li cˈaˈak re ru yo̱queb chixpatzˈbal re. 54 Yo̱queb chi patzˈoc re li Jesús yal re rilbal ma tixye junak a̱tin incˈaˈ us re nak ta̱ru̱k teˈxjit.


HECHOS 28 KEK - Laj Pablo quicuulac saˈ li naˈajej - Bible Gateway\nHECHOS 28 Kekchi (KEK)\nLaj Pablo quicuulac saˈ li naˈajej Malta\n28 Nak ac cuanco chic chi chˈochˈel, quikanau nak li naˈajej aˈan, li sutsu saˈ haˈ, aˈan Malta xcˈabaˈ. 2 Li cuanqueb aran cˈajoˈ li usilal queˈxba̱nu ke. Coeˈxcˈul saˈ xya̱lal chikajunilo ut queˈxtzˈab jun xam xban nak cˈajoˈ li hab ut cˈajoˈ li que. 3 Laj Pablo quixxoc chak jun kˈa̱l li rukˈ cheˈ chaki ut quixqˈue saˈ li xam. Jun li cˈambolay quie̱lelic xban xtikcual li xam ut quixtiu li rukˈ laj Pablo. Tˈuytˈu quicana. 4 Li cuanqueb saˈ li naˈajej Malta, nak queˈril li cˈambolay tˈuytˈu chi rukˈ, queˈxye chi ribileb rib: ―Relic chi ya̱l nak li cui̱nk aˈin, aˈan aj camsinel. Xcoleˈ chak chiru li palau, abanan incˈaˈ ta̱canaba̱k chi yoˈyo arin chi incˈaˈ tixcˈul xtojbal rix lix ma̱c, chanqueb. 5 Ut laj Pablo quixchikˈ li rukˈ ut li cˈambolay quitˈaneˈ saˈ xam ut ma̱cˈaˈ quixcˈul laj Pablo. 6 Eb aˈan yo̱queb chiroybeninquil jokˈe ta̱si̱po̱k laj Pablo ut ta̱tˈanekˈ chi camenak. Najt queˈroybeni ut nak queˈril nak ma̱cˈaˈ quixcˈul, queˈxjal lix cˈaˈuxeb ut queˈxye: ―Dios tana li cui̱nk aˈan, chanqueb. 7 Aran cuan xcˈaleba̱l laj Publio li cuan xcuanquil saˈ li naˈajej Malta. Aˈan coxcˈul saˈ xya̱lal ut riqˈuin cohilan chiru oxib cutan. 8 Lix yucuaˈ laj Publio tˈantˈo saˈ chˈa̱t. Yo̱ xtik ut yo̱ xquicˈ saˈ. Laj Pablo qui‑oc saˈ li naˈajej li cuan cuiˈ. Quixqˈue li rukˈ saˈ xbe̱n nak quitijoc ut quiqˈuirtesi̱c. 9 Nak queˈrabi resil nak ac xqˈuirtesi̱c lix yucuaˈ laj Publio, nabaleb li yaj li cuanqueb saˈ li naˈajej aˈan, queˈcuulac riqˈuin laj Pablo ut queˈqˈuirtesi̱c. 10 Riqˈuin li usilal qui‑ux reheb, kˈaxal cuiˈchic coeˈxra ut queˈxqˈue nabal cˈaˈru ke. Ut nak ac xic ke nabal li cˈaˈru ke queˈxsi ke re ta̱cˈanjelak ke chiru be.\nLaj Pablo quicuulac Roma ut quia̱tinac riqˈuineb laj cˈamol be saˈ xya̱nkeb laj judío\n11 Ut nak quinumeˈ oxib po, co‑oc saˈ jun li jucub re Alejandría li yo̱ chixnumsinquil li habalkˈe saˈ li naˈajej Malta. Li jucub aˈan cuan retalil lix dioseb chiru. Cástor ut Pólux xcˈabaˈeb. 12 Cocuulac saˈ li tenamit Siracusa ut aran cohilan oxib cutan. 13 Chirix chic aˈan co̱o cuiˈchic chiru haˈ ut cocuulac saˈ li tenamit Regio. Cuulajak chic quiticla li ikˈ li nachal saˈ li sur. Yo̱ li ikˈ chalen nak cocuulac saˈ li naˈajej Puteoli. 14 Saˈ li naˈajej aˈan cuanqueb aj pa̱banel katauheb. Eb aˈan queˈxtzˈa̱ma chiku nak tocana̱k cuukubak cutan riqˈuineb. Ut chirix aˈan co̱o cuiˈchic Roma. 15 Eb laj pa̱banel li cuanqueb Roma queˈrabi resil nak cuulac ke. Cuanqueb laj pa̱banel queˈchal chi cˈuluc ke toj cuan cuiˈ li cˈayil Apio xcˈabaˈ ut cuanqueb ajcuiˈ queˈcˈuluc ke toj saˈ li naˈajej Oxib Tabernas. Nak quiril ruheb laj pa̱banel, laj Pablo quixbantioxi chiru li Dios ut quicˈojla xchˈo̱l. 16 Nak cocuulac Roma, li capitán quixkˈaxtesiheb li pre̱x re li coronel. Ut laj Pablo quicanaba̱c chi cua̱nc xjunes rochben jun li soldado li na‑iloc re. 17 Nak ac xnumeˈ chic oxib cutan, laj Pablo quixbokeb li nequeˈcˈamoc be saˈ xya̱nkeb laj judío li cuanqueb Roma. Nak acak xeˈchˈutla quia̱tinac riqˈuineb re xcolbal rib, ut quixye reheb: ―Ex cuas cui̱tzˈin, la̱in incˈaˈ xinma̱cob chiruheb li cuech tenamitil chi moco xinkˈet lix chakˈrabeb li kaxeˈto̱nil yucuaˈ. Abanan xinchapeˈ Jerusalén xbaneb laj judío, ut xineˈxkˈaxtesi saˈ rukˈeb laj Roma. 18 Ut eb laj Roma nak queˈrakoc a̱tin saˈ inbe̱n, ma̱ jun inma̱c queˈxtau re incamsinquil. Queˈraj raj cuachˈabanquil. 19 Abanan eb laj judío incˈaˈ queˈraj quineˈrisi. Joˈcan nak quintzˈa̱ma chiruheb nak li acuabej César ta̱rakok a̱tin saˈ inbe̱n. Moco chixjitbal ta lin tenamit xinchal. 20 Aˈan aj e nak xintakla e̱bokbal. Xcuaj rilbal e̱ru ut xcuaj a̱tinac e̱riqˈuin. Saˈ xcˈabaˈ li jun li nakayoˈoni la̱o aj Israel nak bacˈbo̱quin anakcuan riqˈuin li cadena aˈin, chan reheb. 21 Ut eb aˈan queˈxye: ―La̱o ma̱ jun hu xkacˈul chalenak ta Judea, ut ma̱ jun li kas ki̱tzˈin xcˈulun cha̱jitbal chi moco chixyebal junak cˈaˈak re ru incˈaˈ us cha̱cuix. 22 Takaj rabinquil cˈaˈru nacacˈoxla chirix aˈan xban nak kabiom nak yalak bar xicˈ nequeˈrabi li tijleb chirix li Jesús, chanqueb. 23 Joˈcan nak queˈxxakab jun li cutan re nak teˈcuulak riqˈuin saˈ li cab li cuan cuiˈ. Nabaleb queˈcuulac riqˈuin laj Pablo re nak tixchˈolob xya̱lal chiruheb chirix lix nimajcual cuanquilal li Dios. Quixnumsi li cutan chixchˈolobanquil li xya̱lal chirix li Jesús joˈ tzˈi̱banbil saˈ lix chakˈrab laj Moisés joˈ ajcuiˈ li queˈxtzˈi̱ba li profeta re nak teˈxpa̱b li Jesús. 24 Cuan queˈpa̱ban re li cˈaˈru yo̱ chixyebal. Abanan cuan ajcuiˈ li incˈaˈ queˈxpa̱b. 25 Cuanqueb li incˈaˈ queˈcuulac chiruheb li cˈaˈru yo̱ chixyebal laj Pablo, ut queˈoc chi e̱lc. Nak ac xiqueb re, laj Pablo quixye li a̱tin aˈin: ―Ya̱l ajcuiˈ li quixcˈutbesi li Santil Musikˈej chiru li profeta Isaías chirixeb li kaxeˈto̱nil yucuaˈ nak quixye:\n26 Ayu ut ta̱ye reheb li tenamit chi joˈcaˈin: Yo̱kex chirabinquil, abanan moco te̱tau ta ru lix ya̱lal li cˈaˈru te̱rabi; ut yo̱kex chirilbal, abanan incˈaˈ te̱qˈue retal cˈaˈru xya̱lal li cˈaˈru te̱ril.\n27 Xban nak cacuubresinbil lix chˈo̱leb li tenamit aˈin, joˈcan nak incˈaˈ teˈxtau xya̱lal. Incˈaˈ saken teˈabi̱nk ut incˈaˈ saken teˈilok re nak incˈaˈ teˈxtau xya̱lal li cˈaˈru teˈril ut incˈaˈ teˈxtau xya̱lal li teˈrabi. Incˈaˈ teˈxtau xya̱lal, chi moco teˈxjal xcˈaˈux, chi moco tebinqˈuirtesi, chan li Dios.\n28 Joˈcan nak chenauhak nak li resil li colba‑ib li naxqˈue li Dios quiqˈueheˈ reheb li ma̱cuaˈeb aj judío. Aˈan eb chic teˈabi̱nk re, chan laj Pablo. 29 Nak queˈrabi aˈin, eb laj judío queˈco̱eb ut yo̱queb chixcuechˈinquil rib. 30 Cuib chihab quicuan aran Roma laj Pablo saˈ li cab li quixtoˈoni. Ut quixcˈuleb chi sa saˈ xchˈo̱l chixjunileb li queˈcuulac riqˈuin. 31 Yo̱ chixchˈolobanquil lix ya̱lal lix nimajcual cuanquilal li Dios ut yo̱ chixyebal resil li Ka̱cuaˈ Jesucristo chi ma̱cˈaˈ xxiu. Ut ma̱ ani quiramoc chiru xyebal.


ACRL publications in librarianship (Series) - Brigham Young University\nThe series ACRL publications in librarianship represents a set of related resources, especially of a specified kind, found in Brigham Young University.\n2 Items in the Series ACRL publications in librarianship\nACRL publications in librarianship, no. 28\nACRL publications in librarianship, no. 37\nACRL publications in librarianship, no. 39\nACRL publications in librarianship, no. 55\nACRL publications in librarianship, no. 58\nACRL publications in librarianship, no. 63\nACRL publications in librarianship, no. 64\nACRL publications in librarianship, no. 66\nACRL publications in librarianship, no. 67\nACRL publications in librarianship, no. 68\n
 Data from ACRL publications in librarianship - Brigham Young University


Li Santil hu SANTIAGO 5\nXch'olobanquil xna'lebeb li biom\n1 A'ut anakcuan, ex biom, cherabihak li oc cue chixyebal. Chiyot'ek' e̱ch'o̱l ut chexya̱bak xban li raylal cha̱lc re sa' e̱be̱n. 2 Le̱ biomal ta̱osok'. Ma̱c'a' chic ta̱oc cui'. Jo'can ajcui' le̱ cha̱bil ak' ta̱c'uxek' xban li xulel. 3 Ut ta̱mo'o̱nk le̱ tumin. Ma̱c'a' chic ta̱oc cui'. A'an retalil nak la̱ex tex-osok' ajcui' jo' nak na-oso' li xam. La̱ex yo̱quex chixtambresinquil le̱ biomal ut inc'a' nequeq'ue retal nak c'ulu̱nc re roso'jic li cutan. 4 La̱ex yo̱quex chixxocbal e̱tumin ut inc'a' nequeq'ue xtojbaleb li que'k'oloc e̱riq'uin. Eb a'an yo̱queb chi k'oko̱nc ut li nimajcual Dios yo̱ chirilbal xtok'oba̱l ruheb nak yo̱queb chi k'oko̱nc li que'c'anjelac e̱riq'uin. 5 Arin sa' ruchich'och' cuan nabal le̱ biomal ut ma̱c'a' napalto' e̱re. Junelic sa nequenumsi li cutan. Chanchanex li cuacax ch'olaninbil chi us re ta̱camsi̱k xban nak le̱ yu'am la̱ex, ta̱osok'. Ta̱cuulak xk'ehil nak ta̱rakek' a̱tin sa' e̱be̱n. 6 La̱ex quexrakoc a̱tin sa' xbe̱neb li ti̱queb xch'o̱l ut quecamsiheb. Ut eb a'an ma̱c'a' que'xba̱nu e̱re.\n7 Jo'can ut ex herma̱n, checuyak roybeninquil lix c'ulunic li Ka̱cua' Jesucristo. Jo' laj c'alom naxcuy roybeninquil jok'e nat'ane' li hab re nak ta̱a̱uk ut naxcuy ajcui' roybeninquil nak nacuulac xk'ehil li k'oloc re nak tixk'ol ru li racui̱mk. 8 Jo'can ajcui' la̱ex checuyak oybeni̱nc ut me̱ch'inan e̱ch'o̱l. Cacuubresihomak ban e̱ch'o̱l xban nak li Ka̱cua' chi se̱b ta̱cha̱lk cui'chic. 9 Ex herma̱n, me̱cuech'i e̱rib che̱ribil e̱rib re nak inc'a' ta̱rakek' a̱tin sa' e̱be̱n. Li Jesucristo a'an laj rakol a̱tin ut chi se̱b ta̱c'ulu̱nk cui'chic. 10 Ex herma̱n, chetzolak e̱rib riq'uineb li profeta li que'cuyuc chak xc'ulbal li raylal xban xyebal resil li Ka̱cua'. 11 La̱o nakaye nak us xak reheb li neque'cuyuc raylal. Xerabi resil chanru nak laj Job quixcuy xnumsinquil li raylal. Ut nequenau nak mokon li Dios quirosobtesi. Li Ka̱cua' Dios na-uxta̱nan ut natok'oban u. 12 Ex inherma̱n, cuan chic jun li na'leb tento te̱nau ut a'an a'in: nak tex-a̱tinak, me̱patz' xc'aba' li Dios sa' pac'ba a̱tin, chi moco sa' xc'aba' li choxa, chi moco sa' xc'aba' li ruchich'och', chi moco chepatz' sa' xc'aba' li c'a'ak re ru cuan. Cui te̱ye nak ya̱l, junes ya̱l te̱ye, ut nak te̱ye inc'a', junes inc'a' te̱ye re nak inc'a' ta̱rakek' a̱tin sa' e̱be̱n xban li Dios.\nTakapa̱b nak takac'ul li nakatz'a̱ma re li Dios\n13 Cui cuan junak sa' e̱ya̱nk cuan sa' raylal, chitijok chiru li Dios. Ut cui cuan junak sa sa' xch'o̱l, chixbicha xlok'al li Dios. 14 Cui cuan junak yaj sa' e̱ya̱nk, tixtakla xbokbaleb li che̱queb sa' lix pa̱ba̱l, re nak te'tijok riq'uin ut te'xq'ue ca'ch'inak li aceite sa' xbe̱n sa' xc'aba' li Ka̱cua' Jesucristo. 15 Cui te'xpa̱b nak li Dios tixq'uirtesi li yaj nak te'tijok, li Ka̱cua' ta̱q'uirtesi̱nk re ut tixcuaclesi cui'chic. Ut cui cuan xma̱c, ta̱cuyek' ta̱sachek' ajcui' lix ma̱c. 16 Chech'olobak bi' le̱ ma̱c che̱ribil e̱rib ut chextijok che̱ribil e̱rib re nak texq'uirtesi̱k. Li ani ti̱c xch'o̱l natijoc chi anchal xch'o̱l ut lix tij na-abi̱c xban li Dios. 17 Li profeta Elías, a'an yal cui̱nk jo' la̱o. Quitijoc chi anchal xch'o̱l ut quixtz'a̱ma chiru li Dios nak inc'a' tixq'ue li hab. Ut inc'a' quixq'ue li hab sa' ruchich'och' chiru li oxib chihab riq'uin cuakib po. 18 Ut nak quitijoc cui'chic, quixtz'a̱ma nak tixq'ue li hab. Ut quixq'ue li hab ut li acui̱mk qui-el cui'chic sa' ruchich'och'. 19 Ex inherma̱n, ma̱re cuan junak sa' e̱ya̱nk tixcanab xpa̱banquil lix ya̱lal, ut ma̱re junak chic aj pa̱banel ta̱suk'isi̱nk cui'chic re sa' lix pa̱ba̱l. 20 Chenauhak la̱ex nak li ani tixsuk'isi chak junak li ras ri̱tz'in sa' xya̱lal re nak tixcanab xba̱nunquil li ma̱c, a'an tixcol li ras ri̱tz'in chiru li ca̱mc. Ut sa' xc'aba' li jun a'an, nabal li ma̱c ta̱cuyek' ta̱sachek' xban li Dios.


Kʼaru Nekeʼxbʼaanu ebʼ li Cheekel Winq li Nekeʼulaʼanink Chʼuut re Xtenqʼankil li Rech aj Paabʼanel?\nXpuktesinkil Raatin li Yos\nXchʼutamebʼ li cheekel winq\nNaabʼal sut natawmank li xkʼabʼaʼ laj Pablo ut laj Bernabe saʼ li Santil Hu. Ut saʼ xkutankilebʼ li Apostol keʼulaʼanink chʼuut. Keʼxbʼaanu aʼin xbʼaan naq keʼraj naq kawaqebʼ xpaabʼal li rech aj paabʼanel. Joʼkan naq, laj Pablo kixye naq traj sutqʼiik «chi rilbʼal chanru wankebʼ laj paabʼanel». Oxloqʼ chiru laj Pablo xwaklesinkil xchʼool li rech aj paabʼanel joʼkan naq usta najt wankebʼ chaq, kirulaʼanihebʼ (Hechos 15:36). Joʼkan ajwiʼ nekeʼxbʼaanu ebʼ li cheekel winq li nekeʼulaʼanink chʼuut saʼebʼ li qakutan.\nNekeʼxwaklesi qachʼool. Li junjunq chi cheekel winq li nekeʼrulaʼani jun teep chi chʼuut nekeʼwulak tana saʼ 20 chi chʼuut, wiibʼ sut chiru li chihabʼ ut nekeʼwank jun xamaan rikʼin li junjunq chi chʼuut. Naabʼal naqatzol rikʼinebʼ li cheekel winq aʼin xbʼaan naq numtajenaq xnawomebʼ, ut wi wankebʼ rixaqil naqatzol ajwiʼ qe rikʼinebʼ. Naq ebʼ li cheekel winq nekeʼwulak chi rulaʼaninkil li qachʼuut, nekeʼxkʼe xqʼe chi xnawbʼalebʼ ru li saaj ut ebʼ li cheek. Joʼkan ajwiʼ sahebʼ saʼ xchʼool chi qochbʼeeninkil chire kabʼlal ut chi xkʼeebʼalebʼ xtzolbʼal li qas qiitzʼin. Ebʼ li cheekel winq aʼin rikʼin li nakʼamok bʼe nekeʼxik chi rulaʼaninkil wiibʼ oxibʼ rehebʼ li qech aj paabʼanel re xwaklesinkilebʼ xchʼool, ut nekeʼxkawresi ajwiʼ qachʼool rikʼinebʼ li seeraqʼ li nekeʼxkʼe saʼ li chʼutam malaj saʼebʼ li nimla chʼutam (Hechos 15:35).\nNokooʼeʼxra chi anchalebʼ xchʼool. Ebʼ li cheekel winq li nekeʼulaʼanink chʼuut, nekeʼxkʼe xqʼe chi xwaklesink qachʼool joʼ aj paabʼanel. Ut nekeʼchʼutlaak rikʼinebʼ li nekeʼkʼamok bʼe ut rikʼinebʼ laj tenqʼanel re xnawbʼal chanru wankebʼ laj paabʼanel saʼ li chʼuut ut nekeʼyeheʼk rehebʼ chanru teʼxbʼaanu li xkʼanjel li Yos. Nekeʼxtenqʼa ajwiʼ ebʼ li qech aj paabʼanel li nekeʼkʼamok bʼe chi xpuktesinkil li Raatin li Yos ut sahebʼ saʼ xchʼool chi xnawbʼalebʼ ru li yookebʼ chi ok saʼ qayanq ut rabʼinkil chanru yook chi kawuuk xpaabʼalebʼ. Ebʼ cheekel winq aʼin nekeʼxkʼe xchʼool chi xtenqʼankil li chʼuut (2 Corintios 8:23). Tento tqakʼam qe rikʼinebʼ chirix chanru yookebʼ xloqʼoninkil li Yos (Hebreos 13:7).\nKʼaru xyaalal naq ebʼ li cheekel winq nekeʼrulaʼani li chʼuut?\nKʼaru rusilal taataw naq teʼrulaʼani li chʼuut li nakatwulak wiʼ?\nTzʼiibʼa saʼ li ajlebʼaal kutan joqʼe twulaq li cheekel winq cheerulaʼaninkil saʼ leechʼuut re naq inkʼaʼ taakol junaq rehebʼ li xseeraqʼ. Ut wi nakaawaj naq li cheekel winq aʼin malaj li rixaqil tatrulaʼani naq yooqat xkʼulbʼal laatzolbʼal, naru nakaaye re li natzolok aawe.\nRajlal chihabʼ oxibʼ li nimla chʼutam nabʼaanumank. Kʼaru rusilal taataw saʼebʼ li nimla chʼutam aʼin?\nNaqakʼam qe rikʼin li Jesus naq kixpuktesi li chaabʼil esilal naq kiwank arin saʼ Ruuchichʼochʼ. Chanru kixbʼaanu li kʼanjel aʼin.


APOCALIPSIS 17 KEK - Li ixk li naxcˈayi rib, aˈan retalil - Bible Gateway\nAPOCALIPSIS 17 Kekchi (KEK)\nLi ixk li naxcˈayi rib, aˈan retalil li tenamit Babilonia\n17 Ut jun reheb li cuukub chi ángel, li cuanqueb li cuukub chi secˈ riqˈuineb, quixye cue: ―Quim arin. Tincˈut cha̱cuu jun li ixk li naxcˈayi rib chunchu saˈ xbe̱n li haˈ retalil li nimal tenamit Babilonia li cuan xcuanquil saˈ xbe̱neb nabal chi tenamit. Tincˈut cha̱cuu li tojba ma̱c li xchal saˈ xbe̱n li tenamit aˈan xban li ma̱usilal nequeˈxba̱nu. 2 Chixjunileb li rey li cuanqueb saˈ ruchichˈochˈ nequeˈcuulac saˈ li tenamit aˈan chixba̱nunquil li ma̱usilal. Chanchan nak ac xeˈcaltesi̱c xban li ma̱usilal yo̱queb chixba̱nunquil, chan li ángel. 3 Saˈ li visión li quixcˈutbesi chicuu li Santil Musikˈej, quicuil nak li ángel quinixcˈam saˈ jun li naˈajej bar ma̱cˈaˈ cuan. Aran quicuil li ixk chunchu chirix jun li joskˈ aj xul cak rix. Tzˈi̱banbil nabal li a̱tin chirix re xmajecuanquil li Dios. Cuan cuukub xjolom ut cuan laje̱b xxucub. 4 Li ixk tikibanbil riqˈuin rakˈ púrpura ut cak. Lix sahob ru li rakˈ yi̱banbil riqˈuin oro ut terto̱quil pec ut riqˈuin perla. Cuan chak riqˈuin jun li secˈ oro nujenak riqˈuin li ma̱usilal ut li yumbe̱tac coˈbe̱tac. 5 Ut tzˈi̱banbil saˈ lix pe̱quem jun li cˈabaˈej mukmu xya̱lal. Aˈan aˈin li tzˈi̱banbil: Li nimla tenamit Babilonia aˈaneb li nequeˈcˈamoc be chi coˈbe̱tac yumbe̱tac ut chixba̱nunquil chixjunil li ma̱usilal. 6 Ut quicuil li ixk chanchan ta̱cala̱k xban xquiqˈueleb li ralal xcˈajol li Dios li queˈcamsi̱c xban. Ut queˈcamsi̱c ajcuiˈ nabaleb li cristian li queˈxchˈolob resil li Cristo. Nak quicuil aˈan, sachso inchˈo̱l quincana. 7 Ut li ángel quixpatzˈ cue: ―¿Cˈaˈut nak sachso a̱chˈo̱l xatcana? La̱in tinchˈolob cha̱cuu li xya̱lal li mukmu nak xcuan. Tinye a̱cue cˈaˈru xya̱lal li ixk aˈan joˈ ajcuiˈ li joskˈ aj xul li yo̱ chi i̱ka̱nc re. Ut tinye ajcuiˈ a̱cue cˈaˈru xya̱lal lix jolom cuukub ut lix xucub laje̱b. 8 Li joskˈ aj xul li xacuil, aˈan li quicuan, ut anakcuan ma̱ ani chic. Abanan ta̱e̱lk cuiˈchic chak saˈ li chamal jul ut ta̱sachekˈ ru chi junaj cua. Ut li joˈ qˈuialeb li incˈaˈ tzˈi̱banbileb xcˈabaˈeb chalen saˈ xticlajic li ruchichˈochˈ saˈ li hu li tzˈi̱banbil cuiˈ xcˈabaˈeb li cuanqueb xyuˈam chi junelic, eb aˈan ta̱sachk xchˈo̱leb chirilbal li joskˈ aj xul li quicuan chak junxil ut ma̱ ani chic anakcuan. Abanan ta̱cha̱lk cuiˈchic. 9 Tento nak cua̱nk a̱naˈleb re nak ta̱tau ru lix ya̱lal. Li cuukub chi jolom, aˈan retalil li cuukub chi cocˈ tzu̱l li cuan cuiˈ li tenamit. 10 Ut retalileb ajcuiˈ li cuukub chi rey. O̱b li rey ac xeˈcuan ut xeˈsacheˈ ruheb, jun cuan anakcuan ut li jun chic toj ma̱jiˈ na‑oc saˈ xcuanquil. Ut nak ta̱oc, incˈaˈ najt ta̱ba̱yk. 11 Ut li joskˈ aj xul li quicuan ut ma̱ ani chic anakcuan, aˈan li xcuakxak li rey ut xcomoneb rib riqˈuineb li cuukub chi rey. Aˈan ta̱sachekˈ ru. 12 Ut li laje̱b chi xucub li xacuil, aˈan retalileb li laje̱b chi rey li teˈcua̱nk. Teˈxcˈul xcuanquileb chi cua̱nc chokˈ rey, rochbeneb li joskˈ aj xul li cak rix. Abanan incˈaˈ najt ta̱cua̱nk xcuanquil eb aˈan. 13 Eb aˈin junajak xcˈaˈuxeb ut teˈxqˈue lix cacuilal ut lix cuanquilal re li joskˈ aj xul. 14 Eb li rey teˈpletik riqˈuin li Jun li chanchan carner. Abanan aˈan ta̱numta̱k saˈ xbe̱neb xban nak aˈan li Ka̱cuaˈ, li kˈaxal nim xcuanquil saˈ xbe̱n chixjunil. Ut aˈan li tzˈakal rey li nim xcuanquil saˈ xbe̱neb chixjunileb li cuanqueb xcuanquil saˈ ruchichˈochˈ. Ut li sicˈbileb ru, li ti̱queb xchˈo̱l chixta̱kenquil, teˈnumta̱k ajcuiˈ saˈ xbe̱neb li rey, rochbeneb li Jun li chanchan carner.― 15 Quixye cue li ángel: ―Li haˈ li xacuil li chunchu cuiˈ li ixk, aˈan retalileb li xni̱nkal ru tenamit, aˈ yal ani xte̱paleb xxeˈto̱nil yucuaˈeb, ut aˈ yal chanru li ra̱tinoba̱leb. 16 Li laje̱b chi xxucub li joskˈ aj xul li xacuil, xicˈ teˈril li ixk li naxcˈayi rib. Teˈxtzˈekta̱na li ixk ut teˈxcanab chi ma̱cˈaˈ cuan re. Tˈustˈu teˈxcanab. Teˈxtiu lix tibel ut li joˈ qˈuial chic incˈaˈ teˈxchoy teˈxcˈat saˈ xam. 17 Li Dios quiqˈuehoc re saˈ xchˈo̱leb li rey nak joˈcan teˈxba̱nu. Joˈcan nak junajakeb lix cˈaˈux chixqˈuebal lix cuanquileb re li joskˈ aj xul re nak ta̱takla̱nk toj ta̱tzˈaklok ru li quixye li Dios. 18 Li ixk li xacuil, aˈan retalil li nimla tenamit, li cuan xcuanquil saˈ xbe̱neb chixjunileb li tenamit saˈ ruchichˈochˈ.―


Chanru Teʼxtaw li Sahil Chʼoolejil ebʼ li Junkabʼal? | Li Chaabʼil Esil\n1. Kʼaʼut aajel ru sumlaak chiru chaqʼrabʼ?\nRikʼin li Jehobʼa chalenaq naabʼal li chaabʼil esilal. Saʼ xkʼabʼaʼ naq junelik sa saʼ xchʼool naraj naq ebʼ li junkabʼal sahaqebʼ saʼ xchʼool (1 Timoteo 1:11, TNM). Li Jehobʼa kixxaqabʼank re li sumlaak. Us wanqebʼ li kokʼal wi li naʼbʼej yuwaʼbʼej sumsuukebʼ chiru chaqʼrabʼ. Ebʼ laj paabʼanel tento teʼxpaabʼ li chaqʼrabʼ li tenebʼanbʼil chirix li sumlaak. Chaawil Lucas 2:1, 4, 5.\nLi Yos naraj naq li winq ut li ixq li sumsuukebʼ maajunwa teʼxkanabʼ ribʼ. Li Jehobʼa naraj naq li bʼeelomej ut li ixaqilbʼej inkʼaʼ teʼxkʼat roq li xsumʼaatin (Hebreos 13:4). Li Jehobʼa xikʼ naril naq naʼuxk xraqbʼal ru li sumlaak (Malaquias 2:16). Li Jehobʼa maakʼaʼ naxye wi jun rehebʼ tixraq ru li xsumlajik chiru chaqʼrabʼ, ut tsumlaaq rikʼin jalan chik, wi li xsumʼaatin kixmux ru li xsumlajik rikʼin koʼbʼeetak malaj yumbʼeetak. Chaawil Mateo 19:3-6, 9, Wy.\n2. Chanru tento teʼril ribʼ li bʼeelomej ut li ixaqilbʼej?\nLi Jehobʼa kixyoobʼtesi li winq ut li ixq re naq teʼxtenqʼa ribʼ naq teʼsumlaaq (Genesis 2:18). Tenebʼanbʼil saʼ xbʼeen li bʼeelomej xjolominkil ut xchʼoolaninkil li xjunkabʼal, ut xkʼutbʼal chiruhebʼ chirix li Yos. Ut saʼ xkʼabʼaʼ naq naxra li rixaqil inkʼaʼ tixbʼaanu kaʼajwiʼ li kʼaru nawulak chiru. Li sumsuukebʼ tento naq teʼxra ribʼ ut teʼroxloqʼi ribʼebʼ. Us naq teʼxjultika naq chiqajunilo aj maak. Ut wi nekeʼraj naq sahaqebʼ saʼ xchʼool, tento teʼxtzol xkuybʼal xpaltilebʼ. Chaawil Efesios 4:31, 32; 5:22-25, 33, ut 1 Pedro 3:7.\n3. Ma us naq teʼxkanabʼ ribʼ li sumsuukebʼ?\nWi li sumsuukebʼ wankebʼ saʼ chʼaʼajkilal, tento teʼxkʼe xqʼe saʼ wiibʼal chi xraabʼal ribʼebʼ (1 Corintios 13:4, 5). Li Santil Hu inkʼaʼ naxye naq li kanabʼank ibʼ nakʼanjelak re naq li sumsuukebʼ teʼxtuqubʼ ru li xchʼaʼajkilal. Chaawil 1 Corintios 7:10-13.\n4. Kʼaru naraj li Yos choʼq rehebʼ li alal kʼajolbʼej?\nLi Jehobʼa naraj naq ebʼ li kokʼal sahaqebʼ saʼ xchʼool. Joʼkan naq naxkʼutebʼ chiru kʼaru tento teʼxbʼaanu re naq us wanqebʼ saʼ xsaajilal. Naraj ajwiʼ naq ebʼ li kokʼal teʼxtzol li xnawomebʼ ut xnaʼlebʼebʼ li xnaʼ xyuwaʼ (Colosenses 3:20). Li Yos naraj ajwiʼ naq ebʼ li kokʼal teʼxtaw li sahil chʼoolejil li naxkʼam chaq kʼanjelak chiru ut chiru li Jesus. Chaawil Eclesiastes 11:9–12:1; Mateo 19:13-15, ut 21:15, 16.\n5. Kʼaru tento teʼxbʼaanu li yuwaʼbʼej re naq sahaqebʼ saʼ xchʼool li xkokʼal?\nEbʼ li yuwaʼbʼej tento teʼxkʼe xqʼe chi xkʼeebʼal xtzakahemqebʼ li ralal xkʼajol, rochochebʼ ut xtiqibʼankilebʼ (1 Timoteo 5:8). Abʼan moko kaʼaj tawiʼ aʼin naʼajmank, tento bʼan teʼxkʼut chiruhebʼ xraabʼal li Yos ut xtzolbʼal rehebʼ rikʼin (Efesios 6:4). Wi ebʼ li yuwaʼbʼej nekeʼxra li Yos chi anchal xchʼool, li naʼlebʼ aʼin ttenqʼanq rehebʼ li xkokʼal. Ut wi tzolbʼilebʼ rikʼin li Santil Hu us li naʼlebʼ wanq saʼebʼ li xkʼaʼuxl. Chaawil Deuteronomio 6:4-7 ut Proverbios 22:6.\nNaq ebʼ li kokʼal nekeʼxbʼaanu chiʼus junaq li kʼanjel naʼajmank naq teʼwaklesiiq xchʼool xbʼaanebʼ xnaʼ xyuwaʼ. Ut re naq inkʼaʼ teʼtʼaneʼq saʼ junaq li maaʼusilal, maare aajel ru naq teʼqʼuseʼq ut teʼtijeʼq (Proverbios 22:15). Abʼan, moko usta xbʼaanunkil saʼ josqʼil ut saʼ kawil aatin. Chaawil Colosenses 3:21.\nNaabʼal rehebʼ li tasal hu li wank rikʼinebʼ laj Testiiw re li Jehobʼa naʼaatinak chirixebʼ li yuwaʼbʼej ut chirixebʼ li kokʼal. Ut chisaʼ ebʼ li tasal hu aʼin wank xraqal li Santil Hu. Chaawil Salmo 19:8, 12 (19:7, 11, Wy).\nWiibʼ li patzʼom li ttenqʼanq rehebʼ li sumsukebʼ re naq sahaqebʼ saʼ xchʼool.\nChanru xtuqubʼankil ebʼ li chʼaʼajkilal\nWi nekeenaw chanru xtuqubʼankil leechʼaʼajkilal, texruuq xtawbʼal li sahil chʼoolejil ut xkawresinkil leesumlajik.


Ani li Arkanjel Miguel? Ma li Jesus? | Kʼaru naxchʼolobʼ?\nAni li Arkanjel Miguel?\nWIIBʼ oxibʼ ajwiʼ xraqal li Santil Hu naʼaatinak chirix li anjel Miguel. Saʼebʼ li raqal aʼin, naxkʼut naq li anjel Miguel inkʼaʼ naxkanabʼ kʼanjelak. Joʼkan naq saʼ xhuhil laj Daniel naxye naq li anjel aʼin yook chi yalok rikʼinebʼ li maaʼus aj musiqʼej. Saʼ xhuhil laj Judas naxye naq yook xweechʼinkil ribʼ rikʼin laj Tza. Ut saʼ Apocalipsis naxye naq yook chi yalok rikʼin laj Tza ut ebʼ li maaʼus aj musiqʼej. Aʼin naxkʼut naq li anjel Miguel junelik naxkol xwankilal li Jehobʼa joʼ Awabʼej ut nayalok rikʼinebʼ li xikʼ nekeʼilok re li Yos. Li xkʼabʼaʼ li anjel aʼin naraj xyeebʼal: «Ani Wank Xwankil joʼ li Yos»? Abʼan, ani tzʼaqal li Arkanjel Miguel?\nNaabʼalebʼ li qas qiitzʼin moko jun ta ajwiʼ li xkʼabʼaʼebʼ. Li Santil Hu naʼaatinak chirix laj Jacob. Li winq aʼin naabʼal ralal xkʼajol naq kiwank chaq ut kikʼabʼaʼiik ajwiʼ choʼq aj Israel. Li Apostol Pedro kinaweʼk ru joʼ aj Simon (Génesis 49:1, 2; Mateo 10:2). Joʼkan ajwiʼ li Santil Hu naxkʼutbʼesi naq li Jesus kikʼabʼaʼiik choʼq aj Miguel naq toj maajiʼ nachalk arin saʼ Ruuchichʼochʼ ut joʼkan wiʼ chik kiyeemank re, naq kisutqʼiik saʼ choxa. Qilaq kʼaru naxye li Santil Hu re naq tqataw ru aʼin.\nLi Arkanjel. Li Santil Hu naxkʼutbʼesi naq laj Miguel aʼan «li arkánjel» (Judas 9). Li uuchil kʼabʼaʼej Arkanjel naraj xyeebʼal «li anjel li nakʼamok bʼe». Naq li Santil Hu naxye li Arkanjel, naraj xyeebʼal naq jun ajwiʼ li anjel li nakʼamok bʼe. Joʼkan naq li Santil Hu inkʼaʼ naxkʼut naq wank naabʼal li Arkanjel. Ut li Santil Hu naxye ajwiʼ naq li Jesus nakʼanjelak joʼ Arkanjel. Li Santil Hu naxye chirix li Jesus: «Li Qaawaʼ [...] tbʼoqoq chi kaw saʼ choxa ut tixbʼaanu joʼ xyaabʼ xkux li Arkanjel» (1 Tesalonicenses 4:16, TNM). Li raqal aʼin naxkʼut chiqu naq li Jesus t-aatinaq chi kaw joʼ naxbʼaanu li Arkanjel. Joʼkan naq naqataw ru naq li Jesus aʼan li Arkanjel Miguel.\nLaj jolominel. Li Santil Hu naxye naq «laj Miguel rochbʼeenebʼ li xʼánjel keʼxyal xmetzʼew rikʼin [...] li nimla xul rochbʼeenebʼ li xʼánjel» (Apocalipsis 12:7). Li raqal aʼin naxkʼut naq laj Miguel najolomink rehebʼ li anjel. Saʼ Apocalipsis naxye ajwiʼ naq li Jesus najolomink rehebʼ li anjel (Apocalipsis 19:14-16). Joʼkan ajwiʼ, li Apostol Pablo kiʼaatinak chirix «li Qaawaʼ Jesus» ut ebʼ «li xʼánjel li wankebʼ xwankil» (2 Tesalonisences 1:7). Joʼ xqakʼe reetal li Santil Hu naʼaatinak chirix laj Miguel ut ebʼ «li xʼánjel», joʼ chirix li Jesus ut ebʼ «li xʼánjel» (Mateo 13:41; 16:27; 24:31; 1 Pedro 3:22). Li Santil Hu inkʼaʼ naxye naq wank wiibʼ chʼuut chi anjel; jun naxjolomi laj Miguel ut jun li Jesus. Joʼkan naq naqataw ru naq laj Miguel aʼan li Jesus xbʼaan naq chi joʼkan nakʼabʼaʼiik saʼ choxa. *\n^ párr. 1 Saʼ li tasal hu Perspicacia para comprender las Escrituras, vol. 2, saʼebʼ li perel 386, 387, taataw xkomon li esil naq laj Miguel aʼan li Ralal li Yos. Li tasal Hu aʼin rehebʼ laj Testiiw re li Jehobʼa.